«Тафсири Ҳилол» электрон дастури Android учун.\nHilol Nashr» матбаа-нашриёти фазилатли шайх Муҳаммад Содиқ Муҳаммад Юсуф роҳимаҳуллоҳ ҳазратларининг қаламларига мансуб «Тафсири Ҳилол» асарининг электрон дастурини Android жиҳозлар учун тақдим этади.\nУшбу дастур орқали сиз Қуръони Карим оятлари, уларнинг ўзбек тилидаги маъно таржимаси ҳамда тафсири билан танишишингиз мумкин.\nДастур Мусҳафи шарифнинг тўлиқ матни ҳамда оятларнинг маъно таржималари ва тўлиқ Тафсири киритилган бўлиб, унда матнларнинг шаклини катталаштириш, кичрайтириш имкониятлари бор.\nДастурни юклаб олиш.\n«Тафсири Ҳилол» дастури iOS учун.\nHilol Nashr» матбаа-нашриёти фазилатли шайх Муҳаммад Содиқ Муҳаммад Юсуф роҳимаҳуллоҳ ҳазратларининг қаламларига мансуб «Тафсири Ҳилол» асарининг электрон дастурини iOS жиҳозлар учун тақдим этади.\n«Тафсири Ҳилол» дастури Windows компьютерлар учун\n«Ҳилол-нашр» матбаа-нашриёти фазилатли шайх Муҳаммад Содиқ Муҳаммад Юсуф роҳимаҳуллоҳ ҳазратларининг қаламларига мансуб «Тафсири Ҳилол» асарининг электрон дастурини компьютерлар учун мўлжалланган нашрини тақдим этади.\nДастурга Шайх Муҳаммад Содиқ Муҳаммад Юсуф ҳазратларининг қаламларига мансуб олти жилдлик «Тафсири Ҳилол»нинг иккинчи нашри тўлиқ киритилгандир\n- суралар (оят, маънолар таржимаси, тафсир бўлимларидан иборат);\n- оятлар бўйича тез ўтиш;\n- ўзбек ва араб матнлари бўйича излаш;\nДастуримиздан фойдаланиш учун талаблар:\nIntel ёки AMD 1 ГГц кучланишдаги процессорлик компьютер;\n512 МБ оператив хотира\n«Тафсири Ҳилол» дастури Mac OS компьютерлар учун.\n«Ҳилол-нашр» матбаа-нашриёти фазилатли шайх Муҳаммад Содиқ Муҳаммад Юсуф роҳимаҳуллоҳ ҳазратларининг қаламларига мансуб «Тафсири Ҳилол» асарининг электрон дастурини Android, iOS ҳамда Windows учун нашрини чиқарган эди. Энди эса нашриёт ушбу дастурнинг Mac OS (Apple) компьютерлар учун ҳам мўлжалланган нашрини тақдим этмоқда.\nДастурга Шайх Муҳаммад Содиқ Муҳаммад Юсуф ҳазратларининг қаламларига мансуб олти жилдлик «Тафсири Ҳилол»нинг иккинчи нашри тўлиқ киритилгандир.\n«Тафсири Ҳилол» дастури Ubuntu (Linux) компьютерлар учун.\n«Ҳилол-нашр» матбаа-нашриёти фазилатли шайх Муҳаммад Содиқ Муҳаммад Юсуф роҳимаҳуллоҳ ҳазратларининг қаламларига мансуб «Тафсири Ҳилол» асарининг электрон дастурини Android, iOS, Mac OS ҳамда Windows учун нашрини чиқарган эди. Энди эса нашриёт ушбу дастурнинг Linux (Ubuntu) компьютерлар учун ҳам мўлжалланган нашрини тақдим этмоқда.


18:47 / 26.04.2016 4717 pdf Ўқиш режими + -\nСАВОЛ: Биби Мушкулкушод онамизнинг қиссаларини ўқиш мумкинми? Бугунги кунда буни "ширк" деб топишган. Шайх Ҳазратларининг айни ҳолатга муносабатларини билмоқчи эдик.\n«Биби Мушкулкушод» деган номли қисса шариатимизда йўқ нарса, мумкин эмас нарса. Мушкулни кушод қилувчи яъники, банданинг бошига тушган оғирликни енгил қилувчи, мушкул ишларни кушойиш айловчи зот Аллоҳ таолонинг ўзи. Биби Мушкулкушод деган бир шахс одамларнинг мушкулини кушод қиладиган, оғирини енгил қиладиган, қайғусини кетказадиган, бошига тушган мусибатни йўқ қиладиган бўлиши мумкин эмас. Шунинг учун, «Биби Мушкулкушод» деган маросимларни қилиш, у ерда Исломга алоқаси бўлмаган бир қиссани ўқиш одамнинг бошига тушган мушкулни кушойиш айлаб ёзиб юборадиган ҳолат эмас. Балки бошига оғир иш, мушкул тушган мўмин-мусулмон Пайғамбаримиз Муҳаммад соллаллоҳу алайҳи васалламдан келган ривоятлар асосида Қуръон оятларидан ўқиб, саловотлар айтиб, Аллоҳ субҳанаҳу ва таолонинг Ўзидан мушкулини осон қилишни сўрамоғи лозим. Бу тўғрида аниқ ва ишончли ривоятлар бор. Саҳобаларнинг розияллоҳу анҳум ҳаётларида ўтган тажрибалар бор. Ана ўшалардан, Қуръон оятларидан, Пайғамбаримиз Муҳаммад соллаллоҳу алайҳи васалламдан ривоят қилинган дуолардан ўқиб, Аллоҳ субҳонаҳу ва таолонинг ўзидан мушкулини осон бўлишини сўраш керак. Бу нарсани қайта-қайта айтишга мажбурмиз, чунки турли сабабларга кўра, асосан диний таълимотнинг яхши йўлга қўйилмаганлиги, аёлларимиз ўртасида Ислом таълимотлари, жумладан, бошига мушкул тушганда нима қилиш кераклиги тўғрисидаги шаръий кўрсатмалар жорий бўлмаганлигидан мана шу нарса аёлларимиз ўртасида кенг тарқалиб қолган. Ҳатто Хадича Кубро мадрасасида таълим олган, вилоятлардан келган қизлардан баъзилари ҳам мурожаат қилишган. Улар бу ерда таҳсил олиб юртларига таътилга қайтиб борсалар аёллар «Сен шундай диний мадрасада ўқиб келдинг, бизга «мушкулкушод» қилиб бергин» деган таклифни қилиб, уларни хижолатга қўяётганликларини айтадилар. «Сен мадрасада ўқиб келдинг, бизга Қуръон тиловатини ўргатгин, бизга намоз таълимини бергин, бизга шариат аҳкомларини ўргатгин» дейиш ўрнига бизга «мушкулкушод» ўқиб бергин» деган талабни қўйишади. Ҳолбуки, бу нарса шариатда йўқ, мусулмонлар қилмаслиги керак нарса бўлганлигидан албатта мадрасада буни ўқитиш мумкин эмас. Бу тўғрида сўз бўлиши ҳам мумкин эмас. Ана шу қизлар ҳам бизга мурожаат қилиб, «ана шу масалага аниқлик киритсангиз», деб сўрашган. Шунинг учун каттаю-кичик, ёшу-қари опа-сингилларимиз яхши тушуниб, англаб етмоқлари лозимки, бизнинг шариатимизда «Биби Мушкулкушод» номли шахс ёки қисса ёки бошига мушкул тушган одам қиладиган маросим мутлақо йўқ, бу шаръий нарса эмас, балки бошига мушкул тушганда банда Аллоҳнинг ўзига ёлвориши керак, Қуръон оятларидан ўқиши керак. Аллоҳ субҳану ва таолонинг Ўзидан, Пайғамбаримиз соллаллоҳу алайҳи васалламдан ривоят қилинган дуоларни ўқиш, такрорлаш, Аллоҳнинг зикрини қилиш ор-қали мушкулини осон бўлишини сўрашлари лозим. Валлоҳу аълам.\n18:46 / 26.04.2016 1509\n18:47 / 26.04.2016 1489\n2825 21:13 / 24.04.2016\n2753 09:25 / 23.01.2018\n2445 09:05 / 02.06.2018


ТОНГОТАР ГУЛГУН САҲАРЛАР ТОЖИГУ ЎЗБЕКДА БОР... - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 11 Май 2017\tКӯришлар: 680\n9-13 май кунлари Тожикистонда қардош Ўзбекистон маданият ва санъати кунлари ўтказиляпти.\nДўстлик рамзи бўлган бу маданий тадбирда Ўзбекистон Халқ артистлари Ғуломжон Ёқубов, Маҳмуд Намозов, бир қатор лирик хонандалар, шунингдек, таниқли «Ўзбекистон» давлат тарона ва рақс ансамбли иштирок этишяпти.\n---------------------------- Қасида ---------------------------\nТонготар гулгун саҳарлар тожигу ўзбекда бор,\nКунботар дўстдан хабарлар тожигу ўзбекда бор.\nМир Алишер бирла Жомий шеърият осмонидир,\nБил, демак осмон қадарлар тожигу ўзбекда бор.\nБунда тарих "Тожикон"дир, унда "Бобурнома"лар,\nМуштарак ўлмас асарлар тожигу ўзбекда бор.\nЎзгалардан ҳусни хатда зер-забарлар излама,\nНастаълиқда зер-забарлар тожигу ўзбекда бор.\nДўппи кийган ҳам шулардир, тўнни кийган ҳам шулар,\nДўппи, тўнда нақшу зарлар тожигу ўзбекда бор.\nСен сўрайсан ўзгани қондош атарлар борми, деб,\nЎзгани қондош атарлар тожигу ўзбекда бор.\nУл мўғул тортган қиличдан сафҳаи тарих аро,\nКўзлари нам, чашми тарлар тожигу ўзбекда бор.\nБехазондир кузда Варзоб, бехазон Чимён ҳаме,\nБехазон бул баҳру барлар тожигу ўзбекда бор.\nРумга Румий, ҳиндга Бобур этдилар олий сафар,\nБу мақом олий сафарлар тожигу ўзбекда бор.\nБир-бирига шунчалик ўхшашмики аҳли башар,\nБу сиёқ аҳли башарлар тожигу ўзбекда бор.\nШарму ҳаё бир ёндадир, андиша бир ён яна,\nОлиҳа, шамсу қамарлар тожигу ўзбекда бор.\nБир-бирин айтгай ҳашарга қурса ГЭСу иншоот,\nИшда ҳамкорлик-ҳашарлар тожигу ўзбекда бор.\nНе маросим, тўю сурдир режа тузгайлар абад,\nҲамжиҳат режа тузарлар тожигу ўзбекда бор.\nБир томон Афросиёбу, бир томон Тахти Қубод,\nБу ёдгорлик, бу пайкарлар тожигу ўзбекда бор.\nИкки тилда баб-баробар шеър битар ширу шакар,\nНазм аро ширу шакарлар тожигу ўзбекда бор.\nЗар камардек, ул ипак йўл Помиру Тёншон йўли,\nУшбу йўлда зар камарлар тожигу ўзбекда бор.\nРустами достонга ёндош танти Алпомиш экан,\nЁв томонга от сурарлар тожигу ўзбекда бор.\nЭрк, дея жон берди кўргил Муқанна, Темур Малик,\nЭрк, дея жондан кечарлар тожигу ўзбекда бор\nУл бири муштоқи дўстдир, кўз тикар дўст йўлига,\nДўст йўлига кўз тикарлар тожигу ўзбекда бор.\nҒамли кунда бўлди ғамдош, шод эса шод бўлди кўп,\nШодлигин баҳам кўрарлар тожигу ўзбекда бор.\nЭт билан тирноқ азалдан, билмагай сарҳад надур,\nБир-бирин жондан севарлар тожигу ўзбекда бор.\nТўн ёпиб-да дўстига гоҳ дўст тутингай то абад,\nТўн ёпиб белбоғ тутарлар тожигу ўзбекда бор.\nКелса меҳмон ҳурматини қўядир мижгонга у,\nЕлкани маҳкам қучарлар тожигу ўзбекда бор.\nДемагилким жуфтлашурми икки ошиқ, икки лаб,\nИкки ошиқ жуфтлашарлар тожигу ўзбекда бор.\nНаслини сўрсанг агарда, ўйлаким ҳамхун бўлур,\nМангу ҳамхунлик саросар тожигу ўзбекда бор.\nУнда соҳил, бунда соҳил Сир, Зарафшон ўртада,\nМисли ул дарё оқарлар тожигу ўзбекда бор.\nДер Хўжандий: -«Сиз ватандан келдингиз Фурқат каби»,\nДўсту ёр пойин ўпарлар тожигу ўзбекда бор.\nШоҳ Улуғбек бирла Хайём тузди буржи ахтарон,\nБуржи ахтарни чизарлар тожигу ўзбекда бор.\nГоҳ Фалак етгай фалакка, Шашмақом олгай жаҳон,\nШашмақом, ушшоқ, лапарлар тожигу ўзбекда бор.\nГар қазо қилса бирови шум ажалнинг дастидан,\nАлвидо, деб оҳ чекарлар тожигу ўзбекда бор.\nИкки тилли битта халқ бу - ҳарбу зарбда ҳамқадам,\nБезавол фатҳу зафарлар тожигу ўзбекда бор.\nВасф этибди, шеърда Мирзо ҳамзамон Зулфияни,\nБир-бирини васф этарлар тожигу ўзбекда бор.\nАқраболик белгиси бу - тоға, амма, холалар,\nУч бу сўзи мухтасарлар тожигу ўзбекда бор.\nЯхши ният, яхши одоб одамийлик жавҳари,\nБу фазилат ичра жавҳар тожигу ўзбекда бор.\nТош экан Тошкент азалдан, гил, сополдан Панжакент,\nҲам сопол, ҳам тош шаҳарлар тожигу ўзбекда бор.\nЗоҳиран бир, ботинан бир, бу сифатлар бегумон\nБошдан-оёқ - сар то ба сар тожигу ўзбекда бор.\nЗебигардон, тиллақошдир, ҳам исирға ҳалқадир,\nНуқра, олтин зебу фарлар тожигу ўзбекда бор.\nДейдиларки, эгизак ул сув ила пок нилуфар,\nСув юзида гул - нилуфар тожигу ўзбекда бор.\nДурсиз ўлса, ул садафмас, нокерак бўлгай буюм,\nОқ садафда оқ гуҳарлар тожигу ўзбекда бор.\nУл Навоий панжа урди Низомий панжасига,\n"Хамса"си мангу яшарлар тожигу ўзбекда бор.\nҚибласи бир, мазҳаби бир, бир эрур пайғамбари,\nБир ҳадисдан сўз очарлар тожигу ўзбекда бор.\nКелди Наврўз-янги кундир, шод боқинг оламгаки,\nБир-бирига шод боқарлар тожигу ўзбекда бор.\nҚошу кўз туркона асли, форсиёна чеҳрадир,\nБу нав-ойин сиймбарлар тожигу ўзбекда бор.\nУл бири атласга уста, ҳам чакандўз бошқаси,\nБу каби ноёб ҳунарлар тожигу ўзбекда бор.\nБир оят бор ул оятда отани дер қиблагоҳ,\nҚиблагоҳ деб лавҳ ёзарлар тожигу ўзбекда бор.\nДушманга бош эгмас, вале, ота-она қошида\nТиз чўкиб, бошин эгарлар тожигу ўзбекда бор.\nИкки халқ ҳам мўътабардир, ўрни ҳеч пойгак эмас,\nЭнг улуғ олий минбарлар тожигу ўзбекда бор.\nҚанот боғлаб учган отлар афсона, деб ўйлама,\nЎта ёнмас ул самандар тожигу ўзбекда бор.\nБири деҳқон, бири боғбон, тиллашади ер билан,\nЕр, замин-ла тиллашарлар тожигу ўзбекда бор.\nБир-бирига чўзгай қўлин, орада йўқдир ғараз,\nБеғараз дўстдан самарлар тожигу ўзбекда бор.\nЭй, Сулаймон, дўст келибди пешвоз олгин гул тутиб,\nГул тутиб пешвоз оларлар тожику ўзбекда бор.\nМаст бўлдим шул муҳаббат лаззатидан бешароб\n(Мавлоно Абураҳмон Жомий ғазалига назира)\nЭй рухат рахшандаву зулфи дарозу печутоб,\nКўзларинг шаҳло, чиройли, лабларингдир бўсабоб.\nҲайратам афзун шуд он, ки рў ба рўям омадий,\nБилмадим олдимда одамми, пари ёки сароб?\nБас жамолат шуд ба чашмам рўзу шабҳо жилвагар,\nКўзларимга уйқу келмай, бу таним бўлди хароб.\nЁди ту як лаҳзае майли фаромуший кунам,\nДил будам туғён уриб, мен бирла қилгай инқилоб.\nМеравий аз пеши ман суи рақибон гоҳ-гоҳ,\nРашк ўти куйдирар, мундан оғир йўқдир азоб.\nДўстон пурсанд ҳоламро: чи боис аст мадҳушам,\nМаст бўлдим шул муҳаббат лаззатидан бешароб.\nКош, чун ман ошиқеро бўсае бахши зи лаб,\nБул гуноҳ эрмас, савоблар узра бўлгай савоб.\nПайравий карда ба Жомий сохтам ширу шакар,\nТоки бўлсин Нур Али ёр олдида ҳозиржавоб.\nНурали АВАЗ, Душанбе шаҳри.\nБугун: 21-01-2020 20:24:19


Саудияда қироллик ҳаво кучлари самолёти ҳалокатга учради\nСаудияда қироллик ҳаво кучлари самолёти ҳалокатга...\n16.10.2018 13:15 0 130\nҚироллик Ҳарбий ҳаво кучларига тегишли самолёт Саудия Арабистонининг шимолий-ғарбида ҳалокатга учради. Ҳодиса оқибатида экипаж аъзолари ҳалок бўлди. Бу ҳақда «РИА Новости» ахборот агентлиги хабар бермоқда.\nМаълум қилинишича, «Hawk» ўқув самолёти кеча, 15 октябрь куни мамлакат шимолий-ғарбида ўтказилаётган машғулотлар пайтида ҳалокатга учраган.\nСаудия ҳукумати авиаҳалокат сабабларини ўрганишга киришди.\nСаудия Арабистони самолёт ҳалокати\nХориж Кеча, 10:56\nСаудия Арабистони автомобилларсиз келажак шаҳрини қурмоқчи\nХориж 03/01, 12:20\nСаудия Арабистони мамлакатга кириш чекловини бекор қилди\nХориж 28/12, 17:00\nСаудия Арабистони чегараларни очмасликка қарор қилди


Иркутскда ўзбекистонлик йигит кассани ўғрилардан сақлаб қолди - видео\n10:35 07.10.2020 (Янгиланган 10:55 07.10.2020)\nЎзбекистонлик оддий ишчи кофе пакетлари ва жевачка билан магазин кассасни ўғрилардан қутқариб қолди.\nТОШКЕНТ, 7 окт - Sputnik. Россиянинг Иркутск шаҳрида супермаркетда ёрдамчи ишчи бўлиб ишлайдиган 21 ёшли Салоҳиддин Маматқулов дўкон кассасини ўғрилардан сақлаб қолди.\nВоқеа тонг соат 4:00 лар атрофида содир бўлган. Салоҳиддин маҳсулотларни дўкон пештахталарига жойлаётган вақтида икки нафар ниқобли киши бостириб кириб унга пичоқ билан пўписа қилиб кассани ўмармоқчи бўлган. Ўғрилардан хавфсиз масофага қочиб, қўл остидаги нарсаларни ўғрилар томон ота бошлаган. Бундай қаршиликни кутмаган ўғрилар тезда кўздан ғойиб бўлишган.\nСупермаркет эгаси бу қаҳрамонлик учун Салоҳиддинни 10 минг рубль билан мукофотлаб, қўшимча дам олиш кунлари берган. Шунингдек дўконни яхшироқ қўриқлашни йўлга қўйган. Салоҳиддинга эса кейинчалик қўриқчи бўлиб ишга ўтишни ҳам таклиф қилиш мумкин.


Мактабгача таълим олмаётган болалар ҳаётнинг энг бошиданоқ нотенглик қурбонига айланиши мумкин - ЮНИСЕФ.\nТОШКЕНТ, 9 апр - Sputnik. Ўзбекистонда 1,6 миллион болалар (70%) мактабгача таълим олимайди, деб эълон қилди БМТ Болалар фонди (ЮНИСЕФ).\nЮНИСЕФ ҳисоботига кўра, бугунги кунда бутун дунёда 175 миллион болалар мактабгача таълим муассасаларида ўқийди.\nЎзбекистонда ҳар 3 боладан 2 нафари ҳаёт учун ўта муҳим инвестиция бўлган – мактабга таълимдан қуруқ қолмоқда. Бу улар ҳаётининг энг бошиданоқ нотенглик қурбони бўлиш хавфини ортиради, дейилган хабарда.\nФонд экспертлари айтишига кўра, Ўзбекистон шаҳарларида ҳар бир нафар педагог 25 болани, қишлоқларида эса 5 нафар болани тарбиялаётгани маълум. Бу жуда паст кўрсатгич.\nЭслатиб ўтамиз, 2018 йилнинг декабрь ойида Қорақалпоғистон республикаси, Фарғона вилояти ва Тошкентда бир йиллик мажбурий мактабгача таълим дастурини амалга ошириш тажрибаси жорий этилган эди. 2019 йилнинг сентябрь ойида ушбу тажрибани бутун республика бўйича жорий этиш режалаштирилган.


ИСЛОМ ДИНИ СЕҲР ЖОДУДАН ҚАЙТАРАДИ — Zamaxshariy.uz\nИСЛОМ ДИНИ СЕҲР ЖОДУДАН ҚАЙТАРАДИ\nИмом Фахриддин Розий: “Шариат истилоҳида “сеҳр”, деб сабаби номаълум бўлган, ҳақиқий кўринишидан бошқа ҳолатга ўтказилган, уни кишиларга безаб кўрсатилган ва алдов йўлида ишлатиладиган ишларга айтилади”, деган. Арабларда сеҳрни “сеҳр” деб аташлик соғлиқни беморликка буриш ва яхши кўришни ёмон кўришга буриш учун ишлатилган. Яна бошқа уламолар тарафидан берилган таърифда “сеҳр” — сеҳргар билан жин ўртасидаги келишувдан иборат бўлиб, жин сеҳргарга итоат қилиб, ёрдам бериши ва сўраган нарсасини бажариши учун сеҳр қилмоқчи бўлган киши жинга атаб баъзи ҳаром бўлган, ширкий амалларни бажаришидир, дейилган. Юқоридаги таърифлардан шуни англаш мумкинки, сеҳр-исломда ўрганиш қайтарилган илм бўлиб, шайтонни рози қиладиган, шариъатда ҳаром қилинган баъзи амалларни бажариб амалда тадбиқ этиладиган ишдир.\nФолбинларга ва фол кўрувчиларга эса шаръий китобларимизда коҳин ва арроф деб ном берилган. Коҳин баъзи сир нарсаларни, тўғрироғи, ғойибни билишни даъво қилади. Унинг баъзи айтганлари тасодифан тўғри чиқиши ҳам мумкин, аммо аксарият фоллари нотўғри чиқади. Тасодифан тўғри чиққан гапини ўзи ҳам, одамлар ҳам такрор-такрор айтиб юрадилар. Нотўғри чиққан фоллари ҳақида эса, сўз юритмайдилар. Натижада коҳин кишиларга ғайб нарсаларни биладиган бўлиб кўринади. Коҳинлар ўзларининг жинлар билан алоқаси борлигини ва уларга хабарларни жинларнинг айтишини даъво қиладилар. Албатта, фолбинлар кўпроқ келажакда рўй берадиган ишларни билишларини даъво қиладилар. Бу эса, шариат ҳукми бўйича куфр ҳисобланади. Чунки ғайбни фақат Аллоҳ Таолонинг Ўзигина билади. Ким уни билишни даъво қилса, кофир бўлади. Аллоҳ таоло Қуръони Каримда: “Ғайб (яширин иш ва нарсалар) калитлари Унинг ҳузуридадир. Уларни Ундан ўзга билмас… ” деб марҳамат қилган. Яна бошқа бир оятда эса:\n“(У) ғайбни билувчидир. Бас, Ўз ғайбидан бирор кимсани хабардор қилмас. Фақат Ўзи рози бўлган (танлаган) пайғамбарнигина (икки дунёнинг баъзи сирларидан огоҳ этар). Бас, албатта, У (Аллоҳ) (ҳар бир пайғамбарнинг) олдидан ҳам, ортидан ҳам кузатувчи (фаришта) йўллар”, –деб марҳамат қилган. Демак Аллоҳ таоло ҳатто пайғамбарларига ҳам барча ғайб ишларни билдирмас экан.\nҲозирги кунда бирор нарсасини йўқотган, бирор ишда шубҳага борган кимсалар, айниқса илмсиз, маърифатсиз аёл-қизлар ёки тушкунликка тушган инсонларнинг аксарияти муаммонинг ечимини топиш учун фолбинларга мурожаат қилишмоқда. Оилавий ажримларнинг келиб чиқишига сабаб бўлаётган, акани укадан ажратадиган, қуда-андалар, қўшнилар, ҳамкасблар орасига совуқчилик туширадиган фолбинлар келажак илмини билишларини даъво қилишмоқда. Фолбинларга борувчилар эса вақтлари, соғлиги, пули бекорга кетаётганлигига аҳамият ҳам беришмайди. Айни пайтда бутун дунёнинг энг катта муаммоларидан бири бўлган сеҳр, фолбинлик ва мунажжимликдир. Бунга ҳужжат сифатида қуйидаги оят келтирилади: «Балки одамларга сеҳр ўргатадиган шайтонлар кофир эдилар» (Бақара сураси, 102). Лаънатланган шайтоннинг одамларга сеҳр ўргатишдан кўзлаган бирдан-бир мақсади– уларни мушрикка айлантиришдир. Аллоҳ ўзига шерик қилган инсонни ҳеч қачон кечирмайди. Бугунги кунда кўплаб гумроҳ кимсаларнинг сеҳрга аралашиб юрганига гувоҳ бўласиз. Улар сеҳрни фақатгина ҳаром деб ўйлайдилар ва унинг куфр эканлигини ҳис қилмайдилар. Бу ҳол айниқса, эр-хотин орасидаги муносабатларда – иссиқ-совуқ ва шу каби нарсаларни қилишда яққол намоён бўлади. Улар бу ишларида аксарият қисми ширк ва куфр бўлган сўзларни қўллайдилар.Абу Довуд Абу Ҳурайрадан розийаллоҳу анҳудан ривоят қилган ҳадисда Расулуллоҳ соллаллоҳу алайҳи васаллам: “Кимки башоратгўй ёки фолбиннинг олдига бориб, айтаётган гапини рост деб билса, у шубҳасиз, Муҳаммадга тушган нарсага куфр келтирибди”, -деб айтдилар.\nШунингдек, фолбинликнинг бошқа турлари ҳам бор бўлиб, буни ҳадиси шарифда Пайғамбаримиз саллоллоҳу алайҳи васаллам баён қилганлар: “Чизиқ чизиб, тош билан ва қуш билан фол очиш Аллоҳдан бошқага ибодат қилишдандир”. Ўша вақтларда турли чизиқларни чизиб, шунингдек, майда тошларни ташлаб, уларни турли томонларга қимирлатиб фол очиш ҳоллари учраган. Қуш билан фол очиш эса, махсус боқилган қушлар орқали амалга оширилар экан. Фол очирмоқчи бўлган шахс бир ишни қилмоқчи бўлса ёки бунда иккиланиб қолса, фолчининг олдига келиб, пул бериб, ундан ўзи учун фол очиб беришини сўрар экан. Шундан кейин фолбин қушини олиб осмонга отар, қуш ўнг томонга учиб кетса ўша ишни қилиш, чап томонга учиб кетса қилмаслик, агар тўғрига учса, яна қайта фол очиш керак бўлар экан. Фолбинликнинг булардан бошқа турлари ҳам бўлган. Ҳозирги пайтда фол очишнинг тури сон-саноқсиз бўлиб кетди. Қарта билан, қушларга хат торттириш билан, қўлнинг кафтига қараб туриб, суратга қараб ва ҳоказолар… Юқорида айтилгандек буларнинг ҳаммаси куфр ишлардир.\nЖинлар сеҳргарга қуруқдан-қуруқ эмас, балки бирон нарсанинг эвазига ёрдам бериб, хизмат қилади. Сеҳргар қанчалик ашаддий кофирнинг амалини қилса, шайтон ҳам унга кўпроқ хизматда бўлиб, янада тезроқ унинг буюрганларини бажаради. Агар сеҳргар шайтон буюраётган куфр ишларни бажаришда нўноқлик ёки бўшлик қилса, шайтон ҳам унинг хизматидан бўйин товлаб, айтганларини бажармайди. Сеҳргар ҳам, шайтон ҳам Аллоҳга осийлик йўлида бирлашган шериклардир. Аллоҳ Таоло “Бақара” сурасида: “Яна, (улар) Сулаймон подшоҳлигидаги шайтонлар (жинлар) ўқийдиган нарсаларга эргашиб кетдилар. Сулаймон кофир бўлмади, лекин одамларга сеҳр (жоду)ни ҳамда Бобилдаги Ҳорут ва Морут номли фаришталарга туширилган нарсаларни ўргатадиган шайтонлар кофир бўлдилар. (У икки фаришта): “биз фақатгина синов (воситаси)миз, (бизга ишониб) кофир бўлиб қолма!”, – деб (огоҳлантирмагунча) ҳеч кимга (сеҳрни) ўргатмас эдилар. Иккисидан эр-хотиннинг ўртасини бузадиган нарсани ўрганар эдилар. Лекин улар Аллоҳнинг изнисиз у билан ҳеч кимга зарар етказа олмаслар. (Хуллас) ўзларига фойдаси йўқ, балки зарарли нарсаларни таълим олар эдилар. Уни (Аллоҳ китобини сеҳрга) алмашганларга охиратда насиба йўқлигини ҳам яхши билар эдилар. Ўз (насиба)ларини қанчалик ёмон нарсага сотиб юборганларини билсалар эди!”, деб айтган.\nПайғамбар саллоллоҳу алайҳиссаломни яҳудий Лабид ибн ал-Аъсам сеҳр қилгандан кейин Аллоҳ таоло “Фалақ” ва “Нас” сураларини нозил қилди. Абу Ҳурайра розийаллоҳу анҳудан ривоят қилинади: Пайғамбар саллалоҳу алайҳи ва саллам: “Еттита ҳалок қилувчи (гуноҳ)лардан четланинглар! Аллоҳга ширк келтириш, Сеҳр, Аллоҳ ҳаром қилган жонни ноҳақ ўлдириш, Судхўрлик, Етимнинг молини емоқ, Аллоҳ йўлидаги жиҳод соатида жангдан қочмоқ, Иффатлик, мўмина ва фаҳш ишлардан бехабар пок аёлларга зинода айблаб туҳмат қилмоқ”, дедилар. Ушбу ҳадисда Пайғамбар саллалоҳу алайҳи васаллам умматларни сеҳрдан четлашишга буюрдилар ва бу иш ҳалокатга олиб боргувчи гуноҳи кабира эканини баён қилдилар. Бу эса сеҳрнинг ҳам инсоннинг ўзига, ҳам жамиятга зарарли ва динимизда қатъий ҳаром қилинган ишлардан эканилигини билдиради. Абу Мусо ал-Ашъарий розияллоҳу анҳудан ривоят қилинган ҳадисда, Расулуллоҳ саллолоҳу алайҳи васаллам: “Ароқхўр киши, сеҳрга ишониб қолган киши ва қариндошликни узган киши жаннатга кирмайди”, дедилар. Пайғамбар саллалоҳу алайҳи ва саллам сеҳрни “ўзича таъсир қилади” деган эътиқоддан қайтардилар. Мўъмин киши сеҳр ҳам бошқа нарсалар ҳам Аллоҳнинг иродасисиз таъсир қилмайди, деб эътиқод қилиши шарт. Аллоҳ Таоло айтади: “Улар Аллоҳнинг изнисиз ҳеч кимга зарар етказа олмайдилар”. Демак, шариатимизда сеҳр ва фолбинлик ҳаром ва гуноҳи кабирадир. Сеҳрни ҳалол деб эътиқод қилган шахс кофир бўлишига ҳамма фуқаҳолар иттифоқ қилишган. Уламоларлар сеҳрни ўрганиш ҳаром ва куфрдир дейишган. Жумҳур уламолар сеҳргарни қатл этиш лозимлигини айтганлар.\nБугунги кун одамлари сеҳргарлик ва фолбинлик балоси билан балоланган. Аллоҳнинг каломи, Пайғамбар соллоллоҳу алайҳи васалламнинг ҳадиси шарифлари бир четда қолиб, одамлар шайтонга ростмана шогирд тутинган фолбинларнинг сўзларига қулоқ соладилар. Расулуллоҳ саллоллоҳу алайҳи васаллам ўз ҳадисларида фолбиннинг олдига бориб, унинг гапини тасдиқлаган киши диндан чиқишини айтганлар. Айрим инсонлар дунёдаги барча муаммоларни мазкур фолбинлар ёки дуохонлар ҳал қиладигандек хаёл қиладиган бўлишди. Бўйи етган қизига совчи келмаётган оналар ҳам уларга мурожаат қила бошлашди. Кечаси уйқусида чўчиб кетадиганлар ҳам, бошқа турли дардларга чалинганлар ҳам, иши юришмай қолган савдогарлар ҳам, бирор нарсасини йўқотиб қўйганлар ҳам, тузукроқ мансабни мўлжаллаган амалдор ҳам, қўли келмай қолган қиморбоз ҳам, хуллас, кўпчилик уларга мурожаат эта бошлади. Фалон жойда бир фолбин чиқибди, борганлар фойда топяпти экан, у фалончига ундай депти, пистончига бундай депти, деган маънодага шов-шувлар тез-тез тарқалиб, одамлар ўша томонларга чопишадиган бўлди. Лекин ўша фолбин ва сеҳргарларнинг ишқибозлари ақлни ишлатиб, чуқурроқ тафаккур қилиб кўрмайдилар. Ўзлари эътиқод қилиб, кўтар-кўтар қилаётган шахслар кимлар, улар содир қилаётган “мўжиза”ларнинг ҳақиқати нимадан иборат, бу ҳақда ўйлаб ҳам кўрмайдилар. Қизига совчи чиқмай фолбинга келган она ўша фолбин ёки дуохоннинг ўзи бева эканлигини ёки оиласи бузилганлигини ёки фарзандларида, яқин кишиларида худди шу муаммонинг борлигини ўйлаб кўрмайди. Тузукроқ мансаб илинжида юрган амалдор, бу одамнинг қўлидан мансабга кўтариш келса, менинг ўрнимга ўзи бўлиб олмасмиди ёки ўғлини, қариндошини яхши бир мансабга кўтариб қўймасмиди, деб ўйлаб ҳам кўрмайди.\nФолбин, дуохон ва бошқалар эса, ўзларининг таъбирлари билан айтганда, бу одам овора бўлиб шунча йўлдан келибди, ноумид бўлмасин, деб келганларнинг ҳаммасини қабул қилиб, уларнинг бошини айлантиришда давом этаверадилар. Уларнинг кўплари жин теккан шахслар бўлиб, ўзларидан инсонларга, жамиятга, элу юртга тегаётган зарарни англаб етмайдилар. Ҳақиқатан ҳам жин теккани учун кўпчиликда йўқ баъзи нарсалар уларда пайдо бўлиши мумкин. Лекин бу теккан нарсалар касб қилиб олиниб, одамларнинг бошларини айлантиришга ҳуқуқ берадиган фазилат эмас, балки даволашга муҳтож дарддир. Фолбин ва сеҳргарларнинг келтираётган зарари фақат одамларнинг вақти, соғлиги, моли ва ҳаракати бекорга кетаётганлиги билан чегараланиб қолмайди. Бу зарар ундан ҳам катта, айтиш мумкинки, улкан зарарларга олиб боради. Бу зарарларнинг энг кичиги одамлар ўртасида душманлик руҳи, ишончсизлик тарқатишдир. Баъзи кишилар фолбинларнинг қаллобона башоратлари ўлароқ бошига мусибат тушган бирор-бир кўнгилсизликни яқинларидан, ёки қўшниларидан кўриб, натижада ўртада душманчилик, бадгумонлик ва уларга нисбатан адоват пайдо бўлмоқда.\nИмом Табароний Восила ибн Асқаъ розийаллоҳу анҳудан ривоят қилган ҳадисда Расули Акрам саллоллоҳу алайҳи васаллам: “Ким фолбиннинг ҳузурига келиб, ундан бирор нарсани сўраса, қирқ кечагача тавбаси тўсилади. Агар фолбиннинг гапига ишонса, кофир бўлади”, деганлар. Ҳақиқий мўмин киши учун қирқ кунлик эмас, бир вақтлик намозининг қабул бўлмаслиги ҳам чексиз мусибатдир. Ҳақиқий мўмин киши учун қирқ кунлик тавбаси эмас, бир онлик тавбасининг қабул бўлмай қолиши ҳам оғир мусибатдир. Киши ишонмаса ҳам фолбинга боришининг шариатда таъкидланиши маълум ҳикматга эгадир.\nМана, фолбинлик, сеҳргарлик ва мунажжимликнинг ҳукми ва уларга тегишли хулосалар билан танишиб чиқдик. Ислом дини бўйича бу ҳақда кўрсатилган таълимотлар билан танишдик. Энди эса, амал қилиш керак. Авваллари билмай бу ишларни қилганлар бўлса, тавба этсинлар.\nPrevious Post:БЕМАЗҲАБЛАР ҲАҚИДА\nNext Post:ҲАЛҚ ҚАЛБИДАН ЖОЙ ОЛГАН СИЙМО


БМТ Бош Котиби Кофи Аннан БМТ қошидаги Қочқинлар бўйича олий Комиссарликда фаолият юритган француз аëлининг ўлими юзасидан таъзия билдирди.\nБМТ аъзоларининг маълум қилишича, 29 ëшлик Бетина Гоислард Афғонистон жануби- ғарбидаги Ғазни шаҳрида БМТга тегишли машинада кетаëтган вақтда мотоцикл минган шахс томонидан ўққа тутилган.\nМашина ҳайдовчиси афғон яраланган.\nАфғонистон расмийлари мазкур ҳодисага алоқадорликда гумон қилинаëтган “ Толибон” ҳаракатининг икки аъзоси қўлга олинганини маълум қилган.\nБу бундан икки йил муқаддам “Толибон” режими ағдарилганидан сўнгги вақт ичида БМТ вакилининг биринчи ўлимидир.


Бадбўй ҳид туфайли бешта чарм саноат корхонаси Тошкент ташқарисига кўчирилади – Газета.uz\nҲукумат қарори лойиҳаси билан Сергели туманида ёқимсиз ҳид тарқалишига сабабчи бўлган корхоналарнинг локал тозалаш иншоотларида реконструкция қилиш ҳамда бешта чарм саноат корхонасини Тошкентдан ташқарига кўчириш режалаштирилмоқда. Аввалроқ, туманнинг Бўзсув каналига турли корхона ва ташкилотлар томонидан оқова сувлар ва чиқиндилар оқизилаётгани хабар қилинган эди.\nLotinchada 16 май 2021, 01:26 Жамият\nСенатнинг Аграр, сув хўжалиги масалалари ва экология қўмитаси Сергели туманида бадбўй ҳид тарқалиши билан боғлиқ вазиятнинг сабабларини ўрганди.\nАввалроқ, «Газета.uz» «Тошкент шахар сув таъминоти»га таяниб, Сергели туманининг Ўзгариш маҳалласидан тарқалаётган ёқимсиз ҳиднинг асосий сабаби Салар тўйинтириш иншооти ва Бўзсув каналига турли корхона ва ташкилотлар томонидан оқова сувлар ва чиқиндиларнинг оқизилиши эканлиги ҳақида ёзган эди.\nҚўмитанинг ўрганиш натижаларига кўра, ҳақиқатда ўта кучли бўлган бадбўй ҳид Салар сув тозалаш иншооти биринчи қувурининг кириш қисмидаги оқова сувлардан чиқаётганлиги маълум бўлди.\n«Механик тозалашдан сўнг оқова сувлар очиқ лоток орқали 500 метр масофада биологик тозалаш иншоотига оқиб бориш жараёнида биологик тозалаш иншоотидан шамол эсган томонга бадбўй ҳидлар тарқалади. Бунинг натижасида бадбўй ҳидлар шу атрофдаги аҳоли яшаш шароитига зарарли таъсир қилмоқда», — дейилади хабарда.\nҚўмита маълумотларига кўра, Салар тозалаш иншоотига 533 та корхонанинг ишлаб чиқаришдан ҳосил бўлган оқова сувлари ташланади. Шулардан, «Тошкент шахар сув таъминоти» МЧЖ томонидан нохуш ҳидларнинг чиқишига сабаб бўлиб келаётган потенциал хавфли корхоналар рўйхати тақдим қилинди. Улар жами 18 тадан иборат.\nЖумладан, улар қаторида 5 та чарм саноати, 6 та тўқимачилик корхоналари ва бошқалар бор. Ушбу 18 та ишлаб чиқариш корхоналарида текширувлар амалга ошириш мақсадида, Экология ва атроф муҳитни муҳофаза қилиш давлат қўмитаси ва бизнес-омбудсман келишув асосида ўрганиш ишларини бошлаб юборди.\nЎрганиш натижалари бўйича носоз локал тозалаш иншоотлари аниқланган корхоналарда камчиликлар бартараф қилингунга қадар канализация тармоғидан узиб қўйиш чоралари кўрилади.\n«Мазкур корхоналарнинг локал тозалаш иншоотларида реконструкция ишларини амалга ошириш, шунингдек 5 та чарм саноат корхоналарни Тошкент шаҳар ҳудудидан ташқарига кўчиришни назарда тутувчи Вазирлар Маҳкамаси қарори лойиҳаси тайёрланмоқда», — дейилади Сенат хабарда.\n2020 йилнинг октябрида Ўзгидромет Тошкент шаҳри ва вилоятида Салар канали энг ифлослардан бири бўлиб қолаётганини маълум қилганди. Мутахассисларнинг фикрича, экологик вазиятни барқарорлаштириш ва канални тозалаб туриш учун унга катта ҳажмда сув етказиб берилганида доимий равишда санитария ишларини олиб бориш зарур.\nНоябрда «Ўзсувтаминот» компанияси канализация тизимига чиқарилган чиқиндилар ҳажми йил сайин ортиб бораётганини қайд этганди. Шу сабабли коллектор блокировкалари ва канализация тизимидаги бахтсиз ҳодисалар тез-тез учрамоқда. Тошкентнинг оқава сувларида озиқ-овқат қолдиқлари, бутилкалар, кийим-кечаклар, тагликлар ва ҳаттоки саноат чиқиндилари топилади.\n«Газета.uz» 1 864\nТозалаш иншоотларидан таралаётган бадбўй ҳид туфайли 22 кишига нисбатан иш очилди 14 июн 2021, 14:09\nТошкент ҳокимияти тозалаш иншоотларининг бадбўй ҳидини қандай йўқотишни ўрганмоқда 7 июн 2021, 22:22\n28.01 Ўзбекистон иккиламчи бозорида уй-жой нархи 5,1 фоизга қимматлашди\n28.01 Тожик-қирғиз чегарасидаги отишмада икки киши ҳалок бўлди, 20 дан ортиқ киши жароҳатланди


Газета СБХ / 2014 год / № 24 / Бизнинг лойиҳалар\n– Чоғроқ хусусий корхона эгаси сифатида ишлаб чиқаришни ҳамиша мақбуллаштиришга, хўжалик фаолияти сарф-харажатларини камайтиришга ҳаракат қиламан. Шу сабабли 1UZ янги бухгалтерия дастури мени жуда қизиқтириб қолди. Маълум бўлишича, уни Интернетдан кўчириб олиб, тўлиқ ифодасини икки ойга қадар бўлган муддат мобайнида ундан фойдаланиш мумкин экан. Мен ҳам шундай қилдим. Кўчириб олинган ифодани ишга тушириш асносида бир неча савол туғилди.\nУларга жавоб олиш мақсадида дастурни ишлаб чиқувчиларга бориб учрашдим. Менга «NORMA» профессионал ривожланиш маркази томонидан ўтказиладиган, 1UZ профессионал бухгалтерия дастурида иш олиб бориш асосларига бағишланган семинар-тренингда иштирок этишни таклиф қилишди. Уларнинг гапига кириб шундай қилганимдан сира ачинмайман.\nСеминар етакчилари Ольга Шабанова ва Инара Хамзина биз, хусусий фирмаларнинг тадбиркорлари ва бухгалтерларига дастурнинг имкониятлари, ўзига хос хусусиятлари ҳақида, уни ишлатишда учраб қолиш эҳтимоли бўлган хатоликлар ҳақида гапириб беришди. Семинарда олган билимларимни бундай тадбирларда ҳали иштирок этмаган кишилар билан бажонидил ўртоқлашмоқчиман.\nҲар қандай дастурда ишлашни ўрганиш, билиб олиш жоиз. Ишлаб чиқувчилар семинар-тренингда 1UZ дастури иши асослари билан таништиришни, ундан фойдаланувчилар тушунарсиз вазиятлардан холи бўлишига ёрдам беришни ўз олдиларига мақсад қилиб қўйган эканлар. Интерфаол деса бўлаверадиган семинарда дастур ишлаб чиқувчилари қатнашчиларнинг хоҳиш-истакларини тингладилар ҳамда, бизнинг фикримизча, дастурни яхшилайдиган ўзгартишлар киритишга ваъда бердилар. Ўн кунлик курсларда таълим олганларга дастурни харид этишда сийлов берилиши ҳам муҳим аҳамиятга эга.\n1UZ дастурининг афзалликлари ҳақида кўп бора гапирилди. Ундан фаолиятнинг ҳар қандай тури билан шуғулланувчи кичик корхоналар фойдаланиши мумкин, чакана ва улгуржи савдода, умумий овқатланиш, хизмат кўрсатиш соҳаси ва ишлаб чиқаришда ҳам дастурдан бемалол фойдаланса бўлади. Бу дастур бошқа лицензияланган бухгалтерия маҳсулотларига нисбатан анча арзон. 1UZ дастури мунтазам равишда такомиллашиб бормоқда, бизнес соҳасининг муайян турига мосланмоқда ҳам. Қонун ҳужжатларидаги ўзгартишлар билан боғлиқ барча мажбурий янгиликларни Интернет орқали кўчириб олиш мумкин.\nДастурнинг интерфейси жуда қулай ва содда. Юқори менюда «Контрагентлар», «Валюталар», «Ходимлар», «Банк кўчирмалари», «Айланма-сальдо ведомости», «Солиштирув далолатномаси» деган лавҳа-дарчалар бор. Уни ўзгартириш, яъни иш учун керакли опцияларни киритиб, нокеракларини чиқариб ташлаш мумкин.\nТик (вертикал) менюнинг чап қисмини асосий дейиш мумкин, негаки унда «Умумий объектлар», «Банк, касса», «АВ/НМА ҳисоби», «ТМЗ ҳисоби», «Харид, сотув», «Ходимлар билан ҳисоб-китоблар», «Солиқлар» модуллари бор.\nДастурни ишга тушириб, ўз базасини ҳосил этгач, ўз ташкилотига доир маълумотларни киритилгани ҳамони, ишни бошлайвериш мумкин. Бундай маълумотлар қуйидаги тартибда киритилади: юқори менюда «Операциялар – Константлар» ёки чап менюда «Асосий воситалар – Константлар» очилади.\nКомпьютер экранида очилган ойнадаги «Номи», «Юридик манзили», «Телефонлари», «Фаолият тури», «СТИР» ва «Ташкилот коди» сатрлари тўлдирилади. Худди шу жойдаги «Банк» бўлимида ҳисоб-китоб варағи, банк ҳамда ШЖБПҲ, ҳисоб-китоб варағи кўрсатилади. Дарвоқе, 1UZ дастури ишлаб чиқувчилари ҳисобварақларнинг бир неча турини киритиш ҳолатини, шунингдек таклиф этилаётган рўйхатдан банкни танлаб олиш имкониятини назарда тутганлар. Мабодо рўйхатда керакли банк бўлмаса, уни қўлда териб киритиш зарур.\n«Константлар»га корхона менежменти (раҳбарият, бош бухгалтер, кассир), фаолият турини ҳамда товар-моддий бойликлар ҳисоби бўйича комиссия аъзолари номини киритиш лозим. Бу ҳол кейинчалик керакли ҳужжатларни тезгина шакллантиришингизга ёрдам беради.\n«Иш ҳақи» блокига алоҳида тўхталиш лозим. У ўз ичига «Иш вақтининг асосий жадвали», «Пластик карточкалар ҳисобварағи», ЯИТ нормативи фоизлари ҳамда маош ҳисобидан тўланган бўнак кўрсаткичлари, дам олиш, байрам кунлари, тунда ишланган вақт юзасидан қонун ҳужжатларига мувофиқ ҳақ тўлаш коэффициентларини қамраб олади. Мабодо жамоа шартномаси бўйича бошқа кўрсаткичлар ва қоидалар белгиланган бўлса, шу асосда тегишли ўзгартишлар ифода топиши мумкин. Солиқларни ходимларга ҳар хил устамаларни ҳисоб-китоб қилиш учун иш ҳақининг энг кам миқдори кўрсаткичини ҳам бунга киритиш керак. Айтмоқчи, дастурда қулай опция, яъни энг кам иш ҳақи миқдори архиви мавжуд. Унда мазкур миқдор ўзгарган саналар кўрсатиб ўтилган.\nШуни ҳам назарда тутиш керакки, «Константлар»да «Ҳисобдан чиқариш усули» – ФИФО, АВЕКО ёки НАРХЛАР БЎЙИЧА деган сатрларни тўлдириш лозим. Кейинчалик товар-моддий бойликлар ана шу усул билан ҳисобдан чиқарилади.\nИшларим йиғилиб қолгани учун, 1UZ дастурининг бошқа жиҳатлари ҳақида насиб бўлса, кейинги сафар ҳикоя қилиб бераман.


Шавкат Мирзиёев «Ўзавтосаноат» ташаббуси билан очилган “Cooperation LAB” марказига борди (фото) — Sof.uz\nШавкат Мирзиёев «Ўзавтосаноат» ташаббуси билан очилган “Cooperation LAB” марказига борди (фото)\n21.08 18:16 463 Технология\nШавкат Мирзиёев бугун, шунингдек, Бектемир туманидаги “Cooperation LAB” тармоқлараро кооперацияни ривожлантириш марказига ташриф буюрди.\n«UzAuto Motors», «СамАвто», “JV MAN Auto – Uzbekistan”, “General Motors Powertrain Uzbekistan” сингари корхоналарда замонавий автотранспорт ва бутловчи қисмлар ишлаб чиқарилади. Шу билан бирга, кўплаб эҳтиёт қисмлар хориждан олиб келинмоқда. Бозор конъюнктураси ва саноат корхоналаридаги талабни таҳлил қилиш асосида янги эҳтиёт қисмларни ўзлаштириш чоралари кўрилмоқда.\n«Ўзавтосаноат» акциядорлик компанияси ташаббуси билан Бектемир туманида “Cooperation LAB” тармоқлараро кооперацияни ривожлантириш маркази шу мақсадда ташкил этилган.\nҲудуддаги доимий ишлайдиган кўргазма павильонида «Ўзавтосаноат» ва бошқа компаниялар томонидан мамлакат автобозорига импорт қилинаётган бутловчи деталлар, хомашё ва материаллар намойиш қилинади. Улар Ўзбекистон ҳудудида, жумладан, мавжуд корхоналарда ишлаб чиқариш ҳажмларини ва эҳтимолий йўналишларни намойиш этиш ҳамда импорт маҳсулотларни маҳаллийлаштириш учун тақдим этилади. Юртимиздаги хомашё ва ишлаб чиқариш ресурсларидан кенг фойдаланиш рақобатбардош маҳсулотлар тайёрлаш ва бутловчи қисмлар импортини қисқартиришга хизмат қилади.\nДавлат раҳбари марказнинг кооперация алоқаларига оид тақдимотлар билан танишди. Малакали конструктор ва олимларни жалб қилиб, янги техникаларни ўзлаштириш ва буюртма асосида етказиб бериш муҳимлиги таъкидланди.\nМашинасозлик ва электротехника соҳасида кооперацияни кенгайтиришда янги очилган “Cooperation LAB” маркази катта салоҳиятга эга. Ушбу марказ тадбиркорларга «ғоядан – тайёр маҳсулотгача» инжиниринг, техник ечимлар ва бозор топиш имконини беради.\nМарказда ишлаб чиқилган таклифларни «лойиҳалар фабрикаси» орқали молиялаштириш учун тижорат банклари билан ҳамкорлик ўрнатиш кераклиги айтилди.\nO'zavtosanoat автосаноат “Cooperation LAB”\n23.09 11:25 3023\nКеча, 17:44 2253\n24.09 16:17 1961\n24.09 12:06 1673\n22.08 11:05 1018\n13.07 12:59 559 Иқтисод


Футбол: EURO 2012 старт олди, ўзбекистонликлар кимга ишқибозлик қилишмоқда? - BBC News O'zbek\nЎзбекистонлик футбол ишқибозларига кўра, Оврўпо чемпионатига қизиқиш кучли ва очилиш маросимини кўришга муваффақ бўлишмаган эсалар-да, қитъа биринчилиги "даҳшат" бошланган.\n"Мезбон жамоа билан Юнонистон. Ҳеч ким кутмаганди бунақа ўйин бўлишини...Ҳамма Юнонистонни аутсайдер қилиб, Польша барибир ўзининг уйида фаворит деб, йирик ҳисобда ғалаба қозониши кутилганди. Бир киши кам бўлиб, ҳисобни тенглаштираяпти. 11 метрлик жарима тўпини уролмаяпти. Футболда бўлиши мумкин бўлган ҳамма нарса бўлди, шиддат, мухлислар қўллови,.." дейди улардан бири биз билан суҳбатда:\nУнинг сўзларига кўра, чехларга қарши кеча ўтказган илк учрашувида ўзбекистонлик аксарият футбол ишқибозлари Россияга мухлислик қилишган.\nАммо суҳбатдошимиз кўпчилик ўртоқларининг ҳам асосан Голландия, Англия ва Испанияни қўллашаётганини айтади.\nМаҳаллий футбол шарҳловчиларига кўра, халқаро тадбирга мамлакат оммавий-ахборот воситаларида ҳам қизиқиш кучли.\nСуҳбатдошимиз ҳам Оврўпо чемпионати учрашувлари ҳамма жойда тарғиб этилаётгани, автобус бекатлари, олийгоҳларда ҳам суҳбатларнинг асосий мавзусига айланганини айтади.\nОврўпо чемпионати учрашувлари бу йил Ўзбекистонга тўғридан-тўғри олиб узатилади.\nЎзбекистон миллий телерадиокомпанияси вакили аввалроқ биз билан суҳбатида чемпионат саккизинчи июндан бошлаб, биринчи июлгача, бошидан охиригача тўлиқ трансляция этилишини билдирганди.\nАммо Оврўпо чемпионати учрашувларини олиб кўрсатишдан тижорат мақсадларида фойдаланишса, Ўзбекистондаги ресторан, кафе, бар ва овқатланиш шохобчалари телерадиокомпания билан шартнома имзолашлари лозим бўлади.\nМаълум бўлишича, бу каби лицензияни олиш учун овқатланиш масканлари Тошкент шаҳри мисолида давлат курси бўйича 1000 АҚШ доллари, вилоятлар мисолида эса, давлат курси бўйича 500 АҚШ доллари миқдорида пул ўтказишлари тақозо этилади.\nПольша ва Украина ҳаммезбонлигида бўлиб ўтаётган бу йилги Оврўпо чемпионати кеча - 8 июн куни Варшавада катта тантаналар билан очилганди.\nОврўпо чемпиони мақоми учун қитъанинг 16 миллий терма жамоаси кураш олиб боради.\nҚитъа биринчилигида МДҲ давлатларини Россия ва Украина намоён этмоқда.\nОврўпо чемпионатини очиб берган илк учрашувда ҳаммезбон Польшанинг Юнонистонга қарши ўйини 1:1 дуранг ҳисоби билан якунланди.\nРоссия миллий терма жамоаси эса, чехиялик рақибларини йирик - 4:1 ҳисобида мағлуб этди.\nРоссиялик футболчиларнинг ўйини анча-мунча футбол шарҳловчиларини тан олдирмай қўймади.\nБугун футбол бўйича Оврўпо чемпионатига мезбонлик Польшадан Украинага кўчади.\nТурнир фаворитларидан Олмония Португалияга қарши майдонга тушади. Голландия Данияни қабул қилади.\nҲаммезбон давлатларнинг чемпионат баҳона ўзларини кўз-кўз қилиш ниятларига маҳаллий футбол ишқибозларининг ирқчилиги юзасидан келиб чиққан зиддиятлар соя солган.\nСобиқ Бош вазир Юлия Тимошенкога қилинаётган муносабат сабаб эса, Оврўпо лидерлари Украинадаги ўйинларни бойкот қилишган.\nОврўпо чемпионатининг илк куни якуни ортидан "А" гуруҳида уч очко билан Россия етакчилик қилмоқда.\nҲисобларидаги биттадан очко билан Польша ва Юнонистон кейинги ўринларни эгаллаб туришибди.\nҲозирча бирор очко қозона олмаган Чех Республикаси эса, гуруҳда энг сўнгги ўрин билан кифояланмоқда.\nРоссия навбатдаги учрашувини 12 июн куни Варшавада Польша миллий терма жамоасига қарши ўтказади.\nХўш, бу йилги Оврўпо чемпионатида ғолиблик кимга насиб этиши мумкин?\nБи-би-си биринчилик арафасида британиялик қатор нуфузли футбол экспертлари, шарҳловчилари ва журналистларига айни шу савол билан мурожаат этган.\nЖаъми 16 нафар сўров иштирокчисидан 10 таси устунликни Олмонияга берган.\nАён бўлишича, улардан бор-йўғи 5 нафари Испания чемпион бўлади, деган фикрда эканлар.\nГолландияга эса, бор-йўғи бир киши овоз берибди, холос.\nАммо кўпчилик экспертлар Голландия ва Франция чемпионатнинг ярим финалига қадар боради, деган ишончда эканлар.


Президент Тошкентга етиб келди. Фарғонага сафардан қисқа сатрларда | Ўзбекистон ва жахон янгиликлари\nПрезидент Тошкентга етиб келди. Фарғонага сафардан қисқа сатрларда\nЎзбекистон 13 июнь 16:11 868\nАввал хабар берганимиздек, Ўзбекистон Республикаси Президенти Шавкат Мирзиёев ислоҳотларнинг жойлардаги ижроси, бунёдкорлик ишлари, ишлаб чиқариш лойиҳалари билан танишиш мақсадида 12 июнь куни Фарғона вилоятига ташриф буюрди.\nПрезидент Фарғона вилоятида қишлоқ хўжалиги тармоқларини ривожлантириш лойиҳалари билан танишди.\nПаррандачилик, балиқчилик, асаларичилик, чорвачилик, туячилик, картошкачилик, лимончилик тармоқларини ривожлантириш, агрологистика маркази ташкил этиш, ер ўлчаш, сувдан унумли фойдаланиш ва бошқа лойиҳалар бўйича мутасаддиларга кўрсатмалар берилди.\nБундан ташқари, Президент Шавкат Мирзиёев Фарғона вилоятида амалга ошириладиган инвестиция лойиҳалари билан танишди.\nПрезидент Шавкат Мирзиёев мазкур Ижодкорлар боғини бориб кўрди. Эркин Воҳидов ҳайкали пойига гул қўйди.\nПрезидент Шавкат Мирзиёев Олтиариқ туманидаги “Исмоил Нозим обод” фермер хўжалиги даласида бўлди. Фермерлар билан суҳбатлашиб ғалла ўримини, ғўза ҳолатини кўздан кечирди.\nДавлатимиз раҳбари Шавкат Мирзиёев Олтиариқ тумани Қапчиғой маҳалласидаги «Smart kids» мактабгача таълим муассасасини бориб кўрди.\nЙиғилиши давомида Ёшлар иттифоқининг вилоят кенгаши раисини саволга тутиб, водийда тўй кортежини тўхтатиб, келин-куёвни таксига ўтқазиб юборган Ёшлар иттифоқи раҳбарининг ҳаракатларига муносабат билдирди.\nЎзбекистон Республикаси Президенти, Қуролли Кучлар Олий Бош Қўмондони Шавкат Мирзиёев Фарғона вилоятига ташрифининг иккинчи куни Шарқий ҳарбий округга қарашли ҳарбий қисмга ташриф буюрди.\nПрезидент Шавкат Мирзиёев Фарғона шаҳридаги Мустақиллик мавзесида барпо этилган кўп қаватли уй жойларни кўздан кечирди.\nШундан сўнг, Президентнинг Фарғона вилоятига ташрифи ниҳоясига етди. Давлатимиз раҳбари Тошкентга етиб келди.


Энди дала мобил бошқарилади - IARC UZ\nЭнди дала мобил бошқарилади\n06 июл 2019 19:15 207\nБундан бироз аввал Ўзбекистон Сув хўжалиги вазирлиги ҳамда Швейцария тараққиёт ва ҳамкорлик агентлиги ўтказаётган амалий семинар иштирокчилари Янгийўл туманидаги Агровер корхонаси даласига етиб келишди.\nКартошка майдонида жорий этилган ёмғирлатиб суғориш технологияси кўпчиликда қизиқиш уйғотди.\nДарҳақиқат, кўм-кўк экинлар ўртасида фавворадек бўй кўрсатиб турган бу ускуна кўп жиҳатдан фойдали экан. Унинг ёрдамида ҳам агротехник тадбирлар, ҳам сарф-ҳаражатлар қисқаради, энг муҳими, одам омили ҳам иқтисод қилинади. Бу ҳам етмаганидек, ёзнинг жазира кунларида салқинлигини айтмайсизми?! Қолаверса, хонадан чиқмасдан далада суғориш ишларини амалга ошириш мумкин.\n- Корхонамиз 5 минг гектардан зиёд ерда қишлоқ хўжалиги маҳсулотларини етиштиради, - дейди Агровер МЧЖнинг лойиҳа бўйича менеджери Козим Зуҳриддинов. – 1,5 минг гектарда картошка, қолган майдонларда пиёз, сабзи, саримсоқ пиёз етиштирамиз. Айниқса, картошка сувни жуда яхши кўради. Шу сабабли ёмғирлатиб суғориш технологияси ҳосилдорликни оширишда қўл келмоқда. Масалан, одатий майдонларда ҳар гектар картошкадан 25 тонна ҳосил олинса, биз 45 тонна картошка оляпмиз. Ёмғирлатиб суғоришнинг яна бир афзаллиги – култивация ишлари бир неча баробарга қисқаради. Америка тажрибасига кўра, бу усул пахта ҳосилдорлигини оширишда ҳам қўл келади. Келгусида пахта майдонларида ҳам ёмғирлатиб суғориш технологиясини жорий этмоқчимиз.\nКузатишларимиз натижасига кўра, 40 гектар майдонни эгатлаб суғорганда 8 нафар сувчи меҳнат қилса, ёмғирлатиб суғоришда ана шу ишни битта сувчи бемалол бажара олар экан. Энг қизиғи, ердан фойдаланиш самарадорлиги ҳам ошган. Яъни, ўқариқ ва зовурларнинг экин майдонига қўшиб юборилиши ҳисобидан ҳам ҳосилдорлик ошади. Ернинг эррозияга учраш ҳолатларига ҳам чек қўйилган.\nЎқув-амалий семинар иштирокчилари ўзларини қизиқтирган саволларга батафсил жавоб олишди.\nНавбатдаги манзил Сирдарё вилояти, Сирдарё тумани Peng Sheng Ўзбекистон-Хитой қўшма корхонаси. Айтишларича, бу ерда биз пахта етиштиришда қўлланилаётган томчилатиб суғориш технологиясининг афзалликалари билан танишар эканмиз.


Кейинги ҳаёт. Коронавирус Ўзбекистон иқтисодиёти ва жамиятини қанчалик ўзгартириб юборади — Forbes Uzbekistan\nБу ҳақда сиёсий иқтисодчи Баҳром Ражабов мулоҳаза юритади\nМана икки ойдирки, мамлакатимиз бутун дунё каби бошқа воқеликда яшамоқда. Келажакда Ўзбекистон иқтисодиёти ва жамияти билан нима рўй беради ва коронавирус пандемияси мамлакатни қанчалик ўзгартирди? Бу саволга сиёсий иқтисодчи, ижтимоий инновациялар соҳасида мутахассис Баҳром Ражабов жавоб берди.\nҲаёт ҳозирча олдингидек бўлмайди?\nЭкспертнинг фикрича, имкон қадар барча соҳаларда масофавий хизматларга муқаррар ўтиш мавжуд инфратузилма бундай катта миқдордаги фойдаланувчилар ташрифига тайёр эмас эканлигини кўрсатди, жумладан, нафақалар тўловидаги муаммолар, Humo тизимидаги носозликлар бунга яққол мисол бўла олади.\n— Вакцина ишлаб чиқилиб ундан фойдалана олмагунимизча биз аввалгидек яшай олмаймиз. Жамият кўпроқ онлайн тарзда мулоқот қила олади, аксарият бизнес тармоқлари масофадан туриб фаолият юритади. Меҳнат бозори ҳам ўзгаришларга йўл тутади. Шундан сўнг офис бинолари ва опен-спейслардан масофавий иш фойдасига воз кечилади. Бу жараён оммавий тус олмайди, бироқ бундай ўзгаришлар имкон қадар кўпроқ ва баъзи ҳолларда ўта фойдали бўлади. Бу меҳнат қонунчилигидаги ўзгаришларни кўриб чиқиш учун ҳам қулай имконият. Ҳозирги пайтда ходимлар уйдан ишлаш учун мослашишга қўшимча куч сафарбар қилишаяпти. Мен рухшуносларга кўплаб мурожаатлар бўлишини кутаяпман: ўз-ўзини яккалаш инсонлар соғлиғига нафақат жисмонан, балки руҳан ҳам таъсир кўрсатди. Қолаверса, бутун дунё бўйлаб уй зўравонлиги ҳолатлари кўпайиб кетди, - деди у.\nШунингдек, Ўзбекистонда онлайн-ўқитиш унчалик такомиллашмаганлиги сабабли таълим тизимини ҳам ўзгартириш осон бўлмади, дея таъкидлади мутахассис. Бунда нафақат инфратузилма, балки ИКТдан фойдаланиш ва ўзлаштиришни ўрганаётган педагоглар кўникмалари ҳам талаб этилди.\n— Шу сабабли ҳукумат иқтисодиётни рақамлаштиришга алоҳида эътибор қаратаяпти, бу бош вазирга уни ривожлантиришда қўшимча вазифалар юклатилганлигини англатади. Бу соҳани янада такомиллаштириш учун икки омил керак: давлат секторидаги кенг ислоҳотлар ва рақобат ошиши. Бу инновациялар, сифатни яхшилашга туртки беради, аммо ҳозирча барчаси осон бўлмаяпти. Масофавий хизматларни ҳаммабоп қилиш олдингидек бэк-офисни сақлаб қолмоқда, давлат хизматларини кўрсатиш борасидаги эски амалиётлар ҳамон қўлланмоқда.\nЖамият ва давлат – кейин нима бўлади?\nЭксперт жамият ва давлат ўртасидаги мулоқот ва ҳамкорлик давом этишига умид билдиради, бу айниқса коронавирус эпидемияси ва Сирдарёдаги тўғон ўпирилиши пайтида намоён бўлди. Бундай синовларга тез ва самарали жавоб беришни ўрганиш жуда муҳим, инқироз бизнинг заиф нуқталаримиз борлигини кўрсатиб, унинг устида ишлашимиз кераклигини кўрсатиб берди.\n— Ижтимоий ҳимоя Вазирлиги ва аҳолининг кам таъминланган қатламларига ёрдам бериш учун бутун тизимни қайта тиклаш керак. Ҳукуматнинг мувофиқлаштирилган ҳаракатларига қадар кам таъминланган оилалар ва ногиронларга озиқ-овқат махсулотларини кўнгиллилар етказиб беришаётганди. Инқироз бошланганида маҳалла институтига баъзи саволлар бор эди, амалда айнан шу идора фуқароларга яқинроқ бўлиши назарда тутилган. Меҳнат Вазирлигининг қаровга муҳтож фуқаролар учун ҳамшираларни бириктириш борасида ҳаракатлари амалга оширилган эди.\nБироқ ишни ташкиллаштириш учун вазирлик фуқароларга эҳтиёжмандлар тўғрисида маълумот етказишни сўраб мурожаат этди. Бу эса ўз навбатида шундай инсонлар тўғрисида тўлиқ ва тўғри маълумот йўқлигидан далолат берди.\n— Ҳам давлат, ҳам нодавлат ташкилотларининг турли инқирозларга тизимли жавоб беришини ташкил этиш лозим. Бутун дунёда бўлганидек гуманитар ва ижтимоий соҳаларга инновацияларни жорий этиш пайти келди.\nҲозирги пайтда инқироз туфайли ишини йўқотганларни иш билан таъминлаш борасида вазифалар мавжуд. Ҳукумат ишсизлик нафақаларини тўлаш учун молиявий маблағларни изламоқда, аммо келажакда иш ўринларини яратиш ва бу муаммони ечиш учун қўшимча молиявий манбалар талаб этилади.\nМолиявий интизом вақти\nЕРТБ Ўзбекистон иқтисодиёти 2020 йилда 1,5%-гача пасайишини башорат қилди\nАйни дамда Ўзбекистон ЯИМ пасайиш эмас, аксинча ўсишда давом этаётган мамла... →\n— Иқтисодий тизимни қайта кўриб чиқиш – осон бўлмаган вазифа ва уни қайта ишлаб чиқиш муқаррар. Мослашувчан бўлиши учун инқироз даврида у диверсификация қилиниши керак ва ўшанда у бардош бера олиш учун кўпроқ имкониятга эга бўлади. Давлат статистика қўмитасининг сўнгги маълумотлари бўйича, молиявий хизматлар, IT, соғлиқни сақлаш, таълим, савдо ва транспорт соҳалари ўсишга эришди. Оғир даврларни ўтказаётган меҳмонхона бизнеси ва умумий овқатланиш тармоғи ўз кўрсаткичларини пасайтириб юборишди ва уларнинг тикланиши учун икки-уч йил вақт талаб этилади. Қўшимча қилиш керакки, яхши мисоллардан бири – бу имкониятга эга бўлганлар учун онлайн тизимга ишлашга ўтишдир. Бу инқирознинг ўзига хослиги шундаки, у талабнинг пасайишини келтириб чиқарди. Бу дунё аввал дуч келган ва уни қай тарзда бартараф этишни билган Кейнс инқирозининг классик намунаси эмас.\nМиллий иқтисодиётимизни чет эл рақобатидан ҳимоя қилишга қаратилган жараён гарчи у баъзида намоён бўлиб туришига қарамай иқтисодиётимиз учун ёт нарса. Жаҳон Банки гарчи дастлаб бундай уринишлар бўлганига қарамай, ушбу чораларни озиқ-овқат масалаларида қўллашни тавсия этмайди:\n— Ўзбекистон учун бу аҳамиятсиз, қишлоқ хўжалиги деярли ҳамма махсулотни мустақил равишда ва етарли миқдорда ишлаб чиқаради. Биз махсулотни чет элга экспорт қилишимиз ва рақобатчиларимиздан илгари эгаллаган тармоқларида устун келишимиз мумкин.\nИнқироз глобаллашув иқтисодиёт учун муҳим эканлигини кўрсатди, чунки айнан пандемия туфайли дунё миқёсида савдо-сотиқ деярли тўхтатилди, глобал ва маҳаллий ишлаб чиқариш занжирлари узилди. Бу жаҳон савдоси ва иқтисодиёти заифлигидан далолат беради, аммо бошқа томондан ҳеч бир мамлакат ўз-ўзидан ҳамма нарсани ишлаб чиқара олмайди. Устунликни келтириб чиқаришни уринганлар муваффақиятсизликка учрашди. Улар монополияни вужудга келтиришди, ўз фуқароларини ночорлик сари етаклашди, технологик жиҳатдан қолоқ бўлишди, ўсиш ва ривожланиш учун қулай истиқболларни йўқотишди.\n— Соғлиқни сақлаш, илм-фан ва ижтимоий соҳани ривожлантириш учун маблағ сарфлаши керак, инқироз даврида дунёда асосий юк уларга тушди. Соғлиқни сақлаш тизими яхшироқ тайёргарликка эга мамлакатлар буни тезроқ ва самаралироқ бошқаришмоқда. Акс ҳолда биз Италия ва Испаниядагидек манзарага дуч келамиз. Ўзбекистон каби ривожланаётган мамлакатларда барчаси мушкулроқ. Соғлиқни сақлаш хавфсизлиги индекси бўйича, мамлакатимиз мавжуд 100 ўриндан 50-дан ҳам қуйироқда жой олган. Бу бизнинг тайёргарлигимиз яхши эмаслигини кўрсатади.\nБундан ташқари бюджет харажатларини оптималлаштириш эълон қилинган эди. Ражабовнинг сўзларига кўра, бу қадам инқирозга қарши чоралар харажатлари мавжуд бўлганда зарур. Барча нарсалар учун маблағ етишмайди ва бунинг учун устувор соҳаларни белгилаш керак.\n— Мен оптималлаштиришга қўшимча равишда имтиёзлар ва субсидиялар кўриб чиқилишини, шунингдек харажатларнинг ошкоралигини кўришни истардим. Умид қиламанки, инқироз молиявий ва бюджет интизомини кучайтиради.\nИқтисодиётда нимани кутиш керак?\n— Ушбу кўрсаткич бўйича башоратлар турлича, ҳукумат расмий равишда ЯИМ ўсиш суръатлари 4,1-4,7%га пасайганлигини ва навбатдаги чоракда янада пасайишини билдирган. Осиё Тараққиёт Банки 4,7% ўсиш тахминини келтирган, кейинчалик у ўзгартирилган. Бутунжаҳон Банки ва Халқаро Валюта Жамғармаси кўрсаткичлари – мос равишда 1,6% ва 1,8%га тенг эди. Fitch агентлиги Ўзбекистон учун ўсиш фақат 2%га тенглашишини тахмин қилган. Европа Реконструкция ва Тараққиёт Банки яқинда 1,5%, 2021 йилда эса 6,5%га ўсишга тенг бўлган ўз башоратини тақдим қилган, - дея таъкидлади спикер.\nМутахассиснинг таъкидлашича, буни олдиндан айтиб бериш мушкул, тикланиш эса кўплаб омилларга боғлиқ. Унинг оптимистик тахминларида йилнинг иккинчи ярмидан бошлаб инфекция тарқалиши тўхташи ва карантин чораларини бекор қилиш ёки юмшатиш лозим бўлган тақдирда мўътадил ўсишга эришиб бўлади.\n— Бу аллақачон жойларда рўй бермоқда ва қатъий карантин чоралари бекор қилиниши давом этишини олдиндан айтиш мушкул эмас, - дея фикрини якунлади Ражабов.\nПандемия инвестиция лойиҳалари амалга оширилишига тўсқинлик қилаяпти\nМиллий статистика тизимини ривожлантириш – ислоҳотлар самарадорлиги гарови\nМамлакат кўпроқ валютага эга бўлиши мумкин. Олтин қийматининг ошиши Ўзбекистон иқтисодиётига қанчалик таъсир кўрсатади\nДам олиш вақти эмас. Коронавирус Ўзбекистон меҳнат бозорига қандай таъсир қилди


4 ой аввал | Алишер | 3414\nАссалому алайкум! Ҳурматли устозлар, Менинг ёшим 23да. Университет талабасиман. Аллоҳга ҳамдлар бўлсин, мана икки ойдирки Яратган ҳидоят қилиб намоз амалларини адо этяпман. Аммо, намоз ўқишни бошламасимдан олдин ғайридин файласуф-ёзувчилар томонидан ёзилган китобларни жуда кўп ўқиганман. Уларнинг баъзилари атеист, баъзилари насроний ва бошқалари яҳудийлардир. Табиийки уларда инсоннинг яратилиши, яшашдан мақсади тамоман бошқача талқин этилади. Ўз вақтида бу ўқиганларимдан ўзимча хулоса чиқариб яқинларимга хам бир икки оғиз ножоиз гаплар гапириб қўйган жойларим бўлган. Инсоннинг ҳаётда келиши ва ундаги вазифаси нимадан иборатлиги ҳақида жуда кўп ўйладим. Бу мазмунни у китоблардан топа олмадим. Чунки улардан чиқадиган бирдан бир ечим бу ўлиш эди. Шу зайлда узоқ вақт ҳаёт кечирдим. Бир неча бор бу ҳаётдан «озод» бўлиш ҳақида ўйлаб кўрдим. Аммо, Аллоҳни ҳеч вақт эсдан чиқармадим. Бир кун келиб охири Исломга юз тутишимни олдиндан ҳис қилар эдим чунки. Аммо у ўй-ҳаелларнинг сояси мени ҳалигача таъқиб қилиб юради. Баъзан ҳаёлимга ҳар-ҳил шубҳа-гумонлар ўралашиб келиб колади. Булардан қутулиш учун қандай йўл тутишни маслаҳат берасизлар? Олдиндан ташаккур!\nҲар бир нарса изсиз қолмаганидек ботил эътиқодлар ёзилган китобларнинг ҳам таъсири бўлмасдан иложи йўқ. Бундан буёғига китоб ўқишда танлаб ўқинг. Гумонлар келганда “Аъузу биллааҳи минашшайтоониррожиим”ни ўқинг. Валлоҳу аълам!\nАллоҳ суйган бандасига дард бериши


"Лаби Ҳовуз" 400 ёшда\n21\tФевраль 2020\nНодир Девон Беги ҳовузи (Лаби Ҳовуз) –1620 йилда Бухорода қурилган кўркам ансамбллардан бири ҳисобланади. Ансамбль 3 та тарихий бинони ўз ичига олади, улар "Кўкалдош" мадрасаси (1568-69), "Нодир Девонбеги Мадрасаси ва Хонақоси" (1622) ва улар марказида "Лаби Ҳовуз" жойлашган. Мазкур маданий мерос объекти Ўрта Осиёдаги энг қадимги ва энг катта саккиз бурчак шаклида қурилган, ўз замонасининг буюк кашфиётларидандир.\nҲовузнинг атрофлари катта махсус тошлар билан терилган зиналардан иборат бўлиб, сув ташувчи мешкоблар мазкур зиналар орқали ҳовузга тушиб сув олишган ва улар ушбу ҳаракатлари билан Бухоро аҳолисига хизмат қилишган. Ҳовуз суви аввало шаҳар аҳолисининг ичиши, кўчаларни суғориш ва қурилиш эҳтиёжлари учун ишлатилган. Ҳовуз атрофидаги кўп асрлик дарахтлар ҳозирги кунга қадар ҳам виқор билан қад кўтариб туради.\nЛаби ҳовуз ансамбли жуда кўркам қурилган. Ҳовуз сувининг атрофга ойнадек акс бериши ва унинг атрофини ўраб олган яшил майдон мажмуанинг тарихий ёдгорликлари билан уйғунлашиб ноанъанавий, ўзига хос гўзал бир масканни ҳосил қилган.\nҲозирда мазкур маданий мерос объекти давлат муҳофазасига олинган бўлиб, ЮНЕСКО рўйхатига киритилган объектлардан бири. Ўзбекистон Республикаси Вазирлар Маҳкамасининг 2019 йил 4 октябрдаги “Маданий мероснинг кўчмас мулк объектлари миллий рўйхатини тасдиқлаш тўғрисида”ги 846-сонли қарори билан маданий мерос объектларининг миллий рўйхатига 173-рақам билан киритилган.\nБугунги хостлар .... 1155\nБарча хостлар ..... 1191818


Акаевнинг бошидаги Ельциннинг қошиқлари – гувоҳ Феликс Кулов гапирадиHaqida.net\nHome Dunyo Акаевнинг бошидаги Ельциннинг қошиқлари – гувоҳ Феликс Кулов гапиради\nТОШКЕНТ, 26 ноя — Sputnik. Сиёсий арбоб Феликс Кулов Facebook ижтимоий тармоғида Россиянинг биринчи президенти Борис Ельцин қирғизистонлик ҳамкасби Аскар Акаевнинг бошини қошиқлар ёрдамида «барабан» қилгани ҳақидаги миш-мишларни инкор этди.\nЕльцин Акаевнинг бошига қошиқлар билан туширгани ҳақидаги миш-мишлар 20 йилдан буён тилга олиниб келади. Яқинда бу ҳақда Қирғизистоннинг собиқ президенти Алмазбек Атамбаев ҳам эсга олди, деб ёзади Спутник Қирғизистон нашри.\nSputnik / Эмиль Садыров Атамбаев «барабан» бўлган Акаевнинг боши ва айрим подшоҳчаларнинг хархашаси ҳақида гапирди«Бу 1990 йилларнинг бошида Иссиқ-Кўлдаги президент қароргоҳида, кечки банкет вақтида рўй берган эди — мен у ерда Ички ишлар вазири сифатида иштирок этаётгандим. Қирғиз қўмузида мусиқа чалина бошлагач, Ельцин бир вақт сакраб туриб, икки дона ош қошиқни олдида, уларни мусиқа тактига монанд ура бошлади. Аввалига ўзининг болдирларига, сўнгра — стол бўйлаб, турли предметларга, ҳар томонга қараб, ён-атрофида ўтирганларнинг бошлари узра қўлларини силкита кетди», — ҳикоя қилди Кулов.\nУнинг сўзларига кўра, Ельциннинг чап томонидан ўтирган Акаев ва ўнг томонидан жой олган яна бир бошқа киши, сезгирлик қилиб, ўзларини ёнга олишган, шу боис, гарчи қошиқлар «хавфли даражада яқин масофадан ўтиб кетган» бўлсада, Россия президентининг қўли ҳеч кимга тегмаган.\n«Шуни таъкидлаш лозимки, Ельцин ўзи йўл қўйган хатоликни дарҳол илғади ва бошқа одамни қўрқитадиган ҳаракатларга йўл қўйгани йўқ. Мен диагонал бўйлаб ўтирганим учун, Ельцин қошиқлар билан Акаевнинг бошига урмаганини аниқ кўрганман», — деб ёзади Кулов.\nСиёсатчи, шунингдек, худди шундай воқеа Тошкентда МДҲга аъзо давлатлар раҳбарлари саммитида ҳам рўй берганини эсга олган: мусиқа янграй бошлагач, Ельцин яна қошиқларга ёпишган. Куловнинг айтишича, унинг ёнида ўтирган Ислом Каримов ва Нурсултон Назарбоевлар дарҳол хавфсиз масофага сурилиб олишган.\n«Ельциннинг қошиқлар ёрдамида «дирижерлик» қилиш одати ҳақида бутун дунё билар эди, аммо у ҳеч қачон тасодифан кимгадир тегиб кетмаган ёки кимнидир кулгига қўймаган. Биз энди шу даражада мустақилмизки, бошимизга қошиқ билан урдириб қўймаймиз, деган маънони кўрсатиб бериш учун бу мисолни келтиришни ўзимга эп кўрмайман, аммо буни айтишим лозим», — дея хотима қилган сиёсатчи.\nФеликс Кулов Спутник Қирғизистон мухбирига жуда кўпчилик бу ҳақда хотираларни чоп этишни илтимос қилиб келишганини айтиб ўтган.\nКўчиб ўтишни истовчи оилаларга 70 минг доллар тўланувчи Швейцария қишлоғи суратларда


Путин: Россия ва Туркия ўртасидаги муносабатлар деярли тўлиқ тикланди\nЭрдўғон ва Путин Сочидаги учрашув пайтида.\nПрезидент Владимир Путин ҳамкасби Режаб Тоййип Эрдўғон билан Сочи шаҳрида ўтган учрашувдан сўнг Россия ва Туркия ўртасидаги муносабатлар тўлиқ қайта тикланди, деб маълум қилди.\n-Икки томонлама ҳамкорлик масаласига тўхталсак, бизнинг муносабатларимиз деярли тўлиқ тикланди, деб айта оламиз, -деди Путин ТАССга берган интервьюсида.\nРоссия ва Туркия ўртасидаги муносабатлар 2015 йилда Туркия ҳарбийлари томонидан Россия ҳарбий учоғи Сурия билан чегарадош ҳудудда уриб туширилгач ёмонлашган эди. Бироқ кейинроқ Эрдўғон ва Путин муносабатлар яхшиланиши учун ҳаракат бошлаган эдилар.\nТуркия Россия ва Эрон билан бир қаторда Сурия масаласи бўйича Остонада ўтказилиб келинаётган музокараларнинг ташкилотчиси ҳисобланади.\nЭрдўғон 13 ноябрь куни Сочига учишдан олдин журналистларга берган интервьюсида Путинни “менинг қадрдон дўстим”, деб атади.\nСочидаги учрашувда президентлар асосан Сурия муаммоси, террорчиликка қарши кураш ҳамда Туркиянинг Россиядан “Ер-Ҳаво” С-400 ракета комплексларини харид қилишининг қўшимча техник тафсилотлари муҳокама қилган.\nПутин ва Эрдўғон сўнгги марта 28 сентябрь куни Анқарада учрашган эди. Ўша учрашувдан сўнг президентлар Суриядаги ватандошлар уришига барҳам бериш йўналишида тиғиз ҳамкорлик қилишга келишиб олганларини билдирганлар.


Ўзбек, рус ва инглиз тилларида касбларнинг номланиши (видео) | «Умид» ИДУМ\nShanba Oktyabr 20th, 2018 Shanba Oktyabr 20th, 2018 Инглиз тилини ўрганамиз! Фикр билдирилмаган\nКасб танлаш хар бир битирувчи ёшлар учун долзарб муамодир, балоғат ёшига етаётган хар бир йигит қиз келажакда қайси касбни танласам экан, деган саволни ўз олдига мақсад қилиб қўяди. Умуман олганда касб танлаш бу одамнинг, иккинчи марта тўғилишидир, деб ёзади Климов ўзининг «Школа, а дальше» номли китобида, яна қуйидаги мисолларни келтиради: 40 мингга якин касблар мавжуддир, улар кўп ўсмирлар учун нотаниш. Касб танлашда адашмаслик учун нима қилиш керак?\nҲар қандай касб алохида қобилятни талаб қилади. Уларни қандай қилиб топиш ажратиш ва аниқлаш керак? Бундай нозик пайтда ҳар бир ёш ўзининг ҳақиқий қизиқиш ва қобилиятларини билиб олиш керак. Масалан:Ўсмир йигит ва қизлар врач бўлишни орзу қиладилар. Улар азбаройи беморларга ёрдам бериш учун эмас, балки касбни озода, оммавийлашганлиги учун танлаганлар. Ўсмир бола ўзи учун энг керакли бўлган ҳунарлардан бири тикувчиликни танлади. Лекин буни синфдаги ўқувчиларга айтишга уялади. Чунки замонавий касб эмас, деб уйлайди улар. Шунақа замонавий касблар бўлади. Аммо бу касбларга жамиятда ҳозирча эҳтиёж йуқ. Танланган ҳар бир касб учун талант керак. Лекин эвазига нима олиш мумкин? Истиқбол қандай бўлади? Мана шу муаммолар келажак остонасида туради. Касб танлашда адашмаслик учун ҳар бир ёш ўзининг имконияти, қобилияти, шахсий хислатларини ҳисобга олиши керак. Хозирча коллежларда касб танлаш ҳақидаги махсус фанлар йуқ. Эндиликда шу фанлар амалга оширилмоқда. Синф ўқувчилари касб танлашда кўпинча обрўли кишиларга, ота-оналари ва ака-опаларига тақлид қиладилар. Бола умрининг учинчи даврида теварак атрофдаги катта кишиларнинг ҳаёти ва касбига қизикиш билан қарайди.\nЎқувчи-ёшлар билан доимий олиб бориладиган касбий ахборот, касбий маълумот, касбий маслахат, касбий йуналтириш ташхиси каби фаолият доиралари касб-хунарга йуналтириш ишларннинг асосий мазмунини ташкил этади.\nЎзбек тилида Рус тилида Инглиз тилида\nСоқчи / қоровул / посбон Охранник Guard\nТемирйўлчи Железнодорожник Railwayman брит.;\nrailroadman, railroader амер.\nадминистратори Системный администратор System administrator\nизучаем английский язык, инглиз тили дарслари, инглиз тилини ўрганамиз, инглиз тилини урганиш, касб, касблар, Профессии на английском языке с переводом, Список профессий по-английски\n← «21-октябр – Ўзбек тилига давлат тили мақоми берилган кун» тадбир сценарийси\nМактаб одоб-ахлоқ қоидалари (видео) →


“Дунёнинг исталган нуқтасидан шу касалликни (коронавирусни) даволаш учун керак бўлган дорилар етказиб келинди. Хориждан мутахассислар олиб келинди. Натижада, бугун Ўзбекистонда коронавирус билан касалланганлар деярли қолмади”. Бу баёнотни Бош вазир ўринбосари Беҳзод Мусаев “Тошкент ёшлар форуми –2020” тадбирининг очилиш маросими иштирокчиларини табриклаётиб қилгани тўғрисида kun.uz хабар қилди.\n“Пандемия даврида соғлиқни сақлаш тизимига шунчалик кўп пул берилдики, қиёсий маънода буни 30 йил давомида тизимга ажратилган маблағдан ҳам кўпроқ бўлди, деб айтиш мумкин”, деган Беҳзод Мусаев.\n17 декабрь ҳолатига кўра, Ўзбекистонда коронавирус билан касалланиш ҳолатлари сони 75 675тани ташкил қилмоқда. Шундан 72 961 киши соғайган, 600дан ортиқ киши вафот этган. Айни пайтда тиббиёт муассасаларида 2102 нафар бемор даволанмоқда, шундан 169 нафари оғир, 33 нафари эса ўта оғир аҳволда.\nЎзбекистонда COVID-19 га чалинган деб, ўтказилган таҳлилларда шу касалликни қўзғатувчи коронавирус топилсагина тан олинади. Коронавирус топилмаган, бироқ COVID-19нинг бошқа аломатлари билан зотилжамга чалинганлар умумий статистикага қўшилмайди. Дунёнинг кўплаб давлатлари, жумладан Ўзбекистоннинг қўшниларида ҳам зотилжам COVID-19 статистикасига қўшилмоқда.


097. Қадр сураси\nУшбу сураи кариманинг номи ҳам ўзининг биринчи оятидаги «Қадр» калимасидан олинган, тўғрироғи «Лайлатул Қадр»дан олинган. Бу муборак кеча «қадр» деб аталишининг икки хил маъноси бор. Биринчиси қадр, яъни қадри улуғ, иккинчиси қадар, яъни бандаларнинг қадарини белгилашдир. Чунки Лайлатул Қадр кечаси қадри улуғ кечадир. Лайлатул Қадр кечаси бандаларнинг бир йиллик қадарлари − тақдирлари белгиланадиган кечадир. Ушбу сураи карима бошидан охиригача муборак Лайлатул Қадр кечасига бағишлангандир.\nБарча халқларда ўтган улуғ кишилари, машҳур кунлари, дастурлари ёки бошқа муносабатларни байрам қилиш одат тусига кирган. Улар бу байрамларда еб-ичиш, ўйнаб-кулиш, ароқхўрлик, турли фисқу фужурни хоҳлаганича қилишга қулай фурсат топадилар.\nИсломда ўзига хос байрам бўлади. Илоҳий дастур байрами бўлмиш «Лайлатул Қадр» кечаси шулардан бири. Чунки худди шу кечада Қуръони Каримнинг нозил бўлиши бошланган. Бу байрамда қалбни поклаш, виждонни сайқаллаш учун ибодат қиладилар. Аллоҳга яқинлик ҳосил қилиш учун бу кеча бедор бўлиб, ухламасдан ибодат билан ўтказилади.\n«Қадр» сурасида Аллоҳ таоло мусулмонларга Ўзи берган улкан неъматни, уларни зулматдан нурга олиб чиққан Қуръони Каримни нозил қилганини эслатади.\n1. Албатта, Биз У(Қуръон)ни Қадр кечасида туширдик.\nЛайлатул Қадрни шу ном билан аталишининг сабаби – бу кечанинг қадри улуғлигидан, иккинчиси – шу кечада бандаларнинг бир йиллик тақдирлари ўлчанадиган, ҳал қилинадиган бўлганлигиданлигини аввал ҳам айтиб ўтдик.\n2. Лайлатул Қадр қандоқ нарса эканини сенга нима билдирди?\n3. Лайлатул Қадр минг ойдин яхшироқдир.\nУшбу оят тафсирида Аллома Ибн Касир жумладан қуйидагиларни ёзганлар: «Бир киши силоҳ олиб минг ой Аллоҳнинг йўлида жиҳод қилгани ривоят қилинди. Расулуллоҳ соллаллоҳу алайҳи васаллам ва мусулмонлар бундан ажабландилар. Расулуллоҳ соллаллоҳу алайҳи васаллам ўз умматларига ҳам шундоқ бўлишини орзу қилиб: «Эй Роббим, менинг умматимни умматлар ичида умри қисқа, амали оз қилдинг!» дедилар.\n«Лайлатул Қадр сенга ва умматингга ўша одам жиҳод қилган минг ойдан яхшироқдир», деди Аллоҳ таоло.\n4. Унда фаришталар ва Руҳ Роббилари изни билан барча ишлар учун тушадир.\n5. У то тонг отгунча салом бўлиб турадир.\nЯъни Лайлатул Қадр кечаси тонг отгунча салом − тинчлик-омонлик кечасидир. Унда фаришталар мўминларга салом берадилар. Унда Аллоҳ таоло инсонларга фақат тинчлик-омонликни тақдир қилади.\nУламоларимиз қадр кечасининг қайси кеча эканлигини тайин қилишда Пайғамбаримиз соллаллоҳу алайҳи васалламнинг: «Лайлатул Қадр Рамазоннинг йигирма еттинчи кечасида», деган ривоятларини ихтиёр қилганлар.\nМуҳаммад соллаллоҳу алайҳи васаллам: «Кимки Лайлатул Қадр кечасини иймон билан ва савоб умидида бедор ўтказса, унинг барча гуноҳлари кечирилади», – деганлар. Бу кечани бедор ўтказиш – намоз ўқиш, дуо қилиш, истиғфор айтиш ва Қуръон қироати билан бўлади.


Янги хитой банки АҚШ учун бошоғриқ бўлмоқда\nХХР раиси Си Цзинпин (марказда) Осиё инфратузилма сармояси банки анжумани меҳмонлари билан, Пекин, 2014 йил октябри.\nМарт ойи охирида Россия Хитой ташаббуси билан яратилган Осиё инфратузилма сармояси банкига (ОИСБ) аъзо бўлишини эълон қилди.\nРИА Новости хабарига кўра, Россия бош вазири ўринбосари Игорь Шувалов бу ҳақда 28 март куни Хитойда бўлиб ўтган форумда маълум қилган. Шувалов банкка аъзо бўлиш президент Путиннинг қарори эканини айтган.\nМарк Бейкер қаламига мансуб ушбу мақола Нодир Атаев томонидан ўзбекчалаштирилди.


ПСЖ форварди фаолиятини Туркияда давом эттириши мумкин\n12 январь, 2019, 11:25 217\nТеглар:ПСЖ | Бешиктош\nУ кўпроқ ўйнаш учун жамоасини ўзгартиришга тайёр.\nПСЖ ҳужумчиси Эрик Максим Шупо-Мотинг “Бешиктош”нинг қизиқишлар доирасига кириб қолди. Бу ҳақда France Football нашри хабар бермоқда.\nУнга кўра 29 ёшли футболчини “Бешиктош” клуби ўз сафига чорламоқда. Истанбулликлар уни жорий қишки трансферлар чоғидаёқ сотиб олишмоқчи. Шупо-Мотингнинг ўзи ҳам мунтазам ўйин амалиётига эга бўлиш учун жамоасини ўзгартиришга тайёр.\nЭслатиб ўтамиз, Шупо-Мотинг ПСЖ сафига ўтган йилнинг ёзида “Сток Сити”дан кўчиб ўтган эди. У жорий мавсум парижликлар сафида жами 13та ўйинда иштирок этди ва 1та голга муаллифлик қилди. Унинг клуб билан амалдаги шартномаси 2020 йилга қадар имзоланган.


Профессионал боксда фаолият олиб бораётган ҳамюртимиз Исроил Мадримов бугун ўзининг учинчи жангини ўтказди. АҚШдаги машҳур “Мэдисон Сквер Гарден” аренасида ташкил этилган бокс оқшомида ҳамюртимизга мексикалик Норберто Гонсалес рақиблик қилди.\n10 раундга мўлжалланган жанг охиригача етиб бормади. Бунга эса боксчимизнинг кучли ва аниқ зарбалари сабаб. Жангнинг 6-раунди ўтиб бораётган пайт Мадримов ўзининг ажойиб сериялари билан рақибини карахт вазиятга солди ва рефери жангни тўхтатди. Бу Исроил учун учинчи жанг эди ва у мазкур жангларнинг барчасини муддатидан аввал ғалаба билан якунламоқда.


Гулнора Каримованинг қизи Ўзбекистонга қайтди | Qalampir.uz\nЖамият\t21 Апрель 16:17 46872\nАзадор Қиролича Елизавета II мотам либосида туғилган кунини нишонлаяпти\nСобиқ полициячи Флойдни ўлдиришда айбдор деб топилди. У 40 йилгача қамалиши мумкин\nЎзбекистон Республикасининг Биринчи Президенти Ислом Каримовнинг тўнғич қизи Гулнора Каримованинг қизи Имон Каримова Ўзбекистонга қайтди. Бу ҳақда у ўзининг ижтимоий тармоқдаги саҳифасида хабар қолдирган.\nЛондонда таҳсил олиб, истиқомат қилиб келаётган Имон Каримова Самарқандга бориб, бобоси Ислом Каримов қабрини зиёрат қилган. У Instagram’даги саҳифасига қабртош устига гул қўяётган йигит суратини жойлаштирган.\nШуни алоҳида таъкидлаб ўтиш ўринлики, Ислом Каримов қабри жойлашган мақбара ичига махсус меҳмонлардан ташқари бошқа зиёратчиларнинг кириши тақиқланган. Имон Каримова билан мақбара ичига кирган йигит Каримовлар оиласига ким бўлиши эса номаълум.\nШунингдек, Имон Каримова Ислом Каримовнинг Самарқанд шаҳрида жойлашган шахсий ҳовлисига ҳам борган.\nМаълумки, Каримовлар оиласининг тўнғич қизи Гулнора Каримова 2013 йилдан буён жиноятлари учун жавоб бермоқда. У айни вақтда ҳибсда. Оиланинг кенжаси Лола Каримова-Тилляева эса турмуш ўртоғи Тимур Тилляев ва фарзандлари билан АҚШга кўчиб ўтган. Гулнора Каримованинг фарзандлари Ислом ва Имон эса айни вақтда Лондонда таҳсил олмоқда. Каримовлар оиласидан фақат Татьяна Каримова Ўзбекистонда истиқомат қилмоқда. У Ислом Каримов хотирасини абадийлаштириш ва Каримов номидаги Республикаси жамоат фонди фаолиятини юритишда бош-қош.\nИмон Каримова Гулнора Каримова\n25 Октябрь 08:44 26152\n26 Октябрь 19:34 22456\n25 Октябрь 16:10 19383\n25 Октябрь 23:17 18488


hidoyat.uz – “Мовароуннаҳр” нашриётининг сайти - Сизларнинг яхшиларингиз...\nНафақа билан нафсни тутма дариғ,\nЖонингға ифрот ила ҳам урма тиғ.\nКўпинча, оилада муаммо ва келишмовчиликлар эр-хотин бир-бирини яхши тушунмаслиги оқибатида содир бўлади. Баъзи эркаклар аёлларни ўта талабчанлик, қаттиққўллик билан йўлга солишга уринади. Бу ҳолат вазиятни баттар чигаллаштиради. Қуръони карим, ҳадисларда жамиятда ёки оилада учраб турадиган кичкина масалаларга ҳам тўғри ечим кўрсатилган.\nНабий (соллаллоҳу алайҳи ва саллам) аёлларни яхши, чиройли муомала билан тартибга чақиришга буюрганлар: "Аёлларга яхши муомалада бўлинглар, деб айтган васиятимни қабул қилинглар. Чунки аёл қовурғадан яратилган. Қовурғанинг энг қийшиқ жойи юқорисидир. Агар сен уни тўғрилайман, десанг, синдириб қўясан. Шундай қолдирсанг, эгри бўйича қолади. Шундай экан, хотинлар ҳақидаги васиятимни қабул қилинглар" (Муттафақун алайҳ).\nУшбу ҳадисда оила бошлиғи, яъни, эркаклар оғир-босиқ, мулоҳазали бўлиши лозимлиги таъкидланмоқда. Масалан, улар аёлларнинг рўзғорда учраб турадиган баъзи бир камчиликлари учун ҳадеб уруш-жанжал кўтараверса, аёлини "синдириб" қўяди, яъни, оила бузилиши мумкин.\nАллоҳ таоло марҳамат қилади: "...Улар билан тотув турмуш кечиринг. Агар уларни ёмон кўрсаларинг, (билиб қўйинглар,) балки сизлар ёмон кўрган нарсада Аллоҳ (сизлар учун) кўпгина яхшилик пайдо қилиши мумкин" (Нисо, 19).\nШунга кўра, киши аёлининг қайсидир хулқидан рози бўлмаса, ажралишга шошмасдан, бу ҳолатни Қуръони карим ва ҳадисда айтилганидек чиройли муомала билан муолажа қилиши зарур.\nПайғамбаримиз (соллаллоҳу алайҳи ва саллам) марҳамат қиладилар: "Мўмин киши аёлидан нафратланмасин. Агар унга аёлининг бирон-бир ёмонроқ хулқи ёқмаса, бошқа (яхши) хулқи ёқади, хурсанд қилади" (Имом Муслим ривояти).\nБу хусусда ибратли ривоят бор. Саҳобалардан бири ҳазрат Умарнинг (розийаллоҳу анҳу) уйларига аёлидан шикоят қилишга келади. Ҳовли эшиги олдида ичкаридан ҳазрат Умар хотинининг баланд овозини эшитиб, орқага қайтади. Ташқарига чиққан ҳазрат Умар бояги кишидан нима учун келиб, қайтиб кетаётганини сўрайдилар. У: "Мен хотинимнинг аччиқ сўзларидан сизга шикоят қилгани келган эдим. Аёлингизнинг сизга қилаётган муомаласини эшитиб, бу ҳолатдан Умар ҳам узоқда эмас экан, деб ортимга қайтдим", дейди. Шунда ҳазрат Умар (розийаллоҳу анҳу) айтдилар: "Хотинларимиз уй-жойларимизни супуриб, тозалаб, тартибга келтиришади, таомларимизни тайёрлашади. Болаларимизни тарбиялашади, қайғули дамларда тасалли бериб, қалбимизни шод қилишади. Шунинг учун ҳам уларнинг бизда ҳақлари бор. Динимиз чегарасида уларга азият бермаган ҳолда, инсонийлик жиҳатидан ҳурматларини жойига қўйиб, камчиликларини афв этишимиз зарур".\nБу хусус ҳадиси шарифда бундай баён қилинади: "Сизлaрнинг энг яxшилaрингиз aҳли аёлигa яxши мунoсaбaтдa бўлувчиларингиздир. Мен ичларингизда aҳлигa энг яxши бўлгaнидирман" (Термизий ривояти).\n1195 марта ўқилган.


Микробиология институтига пресс-тур\nФанлар академияси Микробиология институтига ОАВ ходимлари учун пресс-тур уюштирилди.\nЖурналистлар Микробиология институтида ташкил қилинган янги тажриба-экспериментал лабораторияси фаолияти билан яқиндан танишди. Тизим янгиликлари, соҳага кириб келаётган ёшларга яратиб берилаётган имкониятлар билан қизиқишди. Тадқиқотчи ёшларнинг лабораториядаги илмий фаолияти кузатилди. Тажрибали олимлар лабораторияда қандай ишларни амалга ошираётгани ҳақида ОАВ ходимларига батафсил маълумот тақдим этилди.\n– Атроф-муҳитда кўз илғамас микрожонзотлар мавжуд, –дейди ФА Микробиология институти директори, биология фанлари доктори, профессор Қаҳрамон Давронов.\n–Соҳа жуда қизиқарли ва муҳим. Тупроқда чувалчангнинг камайиб кетаётгани, қурбақанинг камлиги, қушларнинг ноёблашиб кетиши, ҳамма-ҳаммаси занжир каби бир-бирига боғлиқ. Соҳада янгиликлар, илмий изланишлар олиб борилаяпти. Умид билан ёш кадрлар соҳага кириб келяпти. Уларга илмий изланишлар қилиши учун моддий имконият, шароит яратилмоқда.\nПресс-тур иштирокчилари Тупроқ микробиологияси ва биотехнологияси лабораториясида ҳам бўлди. У ердаги жиҳозлар, амалиётда қўлланиладиган ҳар бир лаборатория мосламалари кўздан кечирилди. Қизғин бораётган илмий ишлар лойиҳалари билан танишишди. Қайд этилганидек, илмий масканда лаборатория ходимлари тупроқдаги ўсимликлар учун муҳим бўлган микроорганизмларни ўрганиб, улардан биоўғитлар ва биостимуляторлар тайёрлаш йўналишида изланишлар олиб боради.\nТадбир давомида журналистлар физиологик фаол моддаларнинг биокимё ва биотехнологияси ҳамда молекуляр биология лабораторияларини ҳам кўришди. У ердаги ходимларнинг илмий салоҳияти, ишларининг бориши, устоз-шогирд анъаналари, асбоб-ускуналарнинг озода сақланиш жараёнлари билан танишди.\nПресс-турда журналистлар ўзларини қизиқтирган барча саволларга жавоб олишди.


Хитойнинг Шинжон вилоятидаги асосан мусулмон этник озчиликлар, жумладан қозоқлар ва қирғизлар ҳибсда сақланувчи қайта тарбиялаш лагери деб гумон қилинган муассаса, 2019 йил 4 июн куни олинган сурат. [Greg Baker/AFP]\nЖума (6 ноябр) куни АҚШ Хитой режими томонидан Шинжон минтақасидаги мусулмон озчиликларга қарши тазйиқларни оқлаш учун мунтазам равишда айблаб келинадиган гуруҳни террорчи ташкилотлар рўйхатидан чиқарганини эълон қилди.\nАҚШ давлат котиби Майк Помпео АҚШнинг янги қонунлари ва қоидалари эълон қилинадиган Федерал реестрга изоҳида Шарқий Туркистон исломий ҳаракати (ШТИҲ) террорчи ташкилотлар сафидан чиқарилганини айтган.\nЎн йилдан ортиқроқ вақт мобайнида ШТИҲнинг ҳали ҳам мавжудлигини тасдиқловчи ишончли далиллар бўлмагани сабабли у рўйхатдан чиқарилди», деди Давлат департаментининг сўзчиси.\nАҚШнинг собиқ президенти Жорж У. Буш маъмурияти баъзан «Туркистон ислом партияси» деб аталувчи ШТИҲни 2004 йилда АҚШ бошчилигидаги «терроризмга қарши уруш»да Хитой билан муштараклик сабаб қора рўйхатга киритган эди.\n1 октябр куни Истанбулда Хитойнинг уйғурларга нисбатан шафқатсиз муносабатига қарши норозилик намойиши чоғида «Шинжон эмас, Шарқий Туркистон» деб ёзилган плакат кўтариб турган эркак. [Ozan Kose/AFP]\nПекин Шинжондаги чораларини оқлаш мақсадида мунтазам равишда ШТИҲни ҳужумларда айблаб келади. Ҳуқуқбон ташкилотларга кўра, бу ҳудуддаги лагерларда асосан мусулмонлардан иборат 1 миллион ва ундан ортиқ уйғур ёки бошқа туркийзабон миллатлар вакиллари ҳибсда сақланмоқда.\nАммо олимларнинг таъкидлашича, Хитой режими ШТИҲнинг уюшган гуруҳ эканлиги ёки айирмачилар Шарқий Туркистон деб атайдиган Шинжонда содир этилган ҳужумларда айбдор эканлигини исботловчи айтарли ҳеч қандай далил келтирмаган.\nҚароргоҳи Вашингтонда жойлашган уйғурлар инсон ҳуқуқлари ташкилоти АҚШ Давлат департаментининг қарорини «аллақачон вақти келган» ва «Хитой даъволарининг қатъий инкори» деб атади.\n«ШТИҲнинг фаразий таҳдидидан баҳона ўлароқ фойдаланган Хитойнинг зарарли таъсирига кўз юмиш имконсиз – бу давлатнинг 20 йил давомида уйғурларга қарши терроризмидир», деди ташкилот ижрочи директори Омер Канат.\nЖума куни Хитой Ташқи ишлар вазирлиги сўзчиси Хитойнинг «АҚШ қароридан норози ва унга қатъиян қарши эканлигини» билдирди.\nХитой Шинжонда лагерлар мавжудлигини тан олган бўлса-да, уларни радикализм таъсирини камайтиришга қаратилган касб-ҳунар марказлари деб таърифлайди.\nФаолларга кўра, Хитой уйғурларга коммунистик мафкурани сингдириш ва исломий анъаналардан воз кечишга мажбурлаш орқали уларни куч билан жамиятга интеграция қилишга уринмоқда.\nСентябрь ойидаги тергов ҳисоботида сўнгги йиллар давомида ушбу чоралар доирасида Хитой ҳукуматининг Шинжонда 16 мингга яқин масжидни йўқ қилгани батафсил ёритилган.\nАввалроқ Помпео оммавий ҳибсларни «аср исноди» деб атаган эди. АҚШ сенаторлари Хитойнинг уйғурларга нисбатан сиёсатини геноцид деб эълон қилиш ҳаракатида.\n«Хитойнинг Шинжон-Уйғур мухтор вилоятидаги уйғурлар, этник қозоқлар, қирғизлар ва бошқа мусулмон озчиликлар вакилларига қарши кампанияси геноцид ҳисобланади», дейилади октябр ойида америкалик сенаторлар тақдим этган резолюция матнида.\nШТИҲ одамларнинг мамлакатга киришига таъсир қилувчи Террорчи гуруҳларнинг АҚШга киришини чеклаш рўйхатига киритилган, аммо ҳеч қачон «хорижий террорчилик ташкилоти» каби қатъий ном билан аталмаган.\nМарказий Осиё учун оғриқли муаммо\nХитойнинг уйғурлар ва бошқа этник мусулмон озчиликларга нисбатан муносабати Марказий Осиё учун оғриқли масала.\nСентябрь ойида Олмаотада 200 га яқин намойишчи тўпланиб, Пекиндан Қозоғистоннинг ички ишларига аралашишни тўхтатишни талаб қилган ва режимнинг Шинжондаги этник қозоқлар дохил этник озчиликларга нисбатан зўравонликларига норозилик билдирган эди.\nҲукуматлар ўртасидаги яқин алоқаларга қарамай, Қозоғистон – минглаб қозоқларни оилавий ришталар билан боғлаб турадиган Шинжонда Пекин тарафидан юритилаётган сиёсатга қарши фаоллик марказига айланган.\nБунга кўп жиҳатдан «Атажурт» ҳуқуқбон ташкилоти сабаб бўлди. У ғарбий минтақада қариндошларини йўқотган юзлаб қозоғистонликларнинг видеомурожаатларини эълон қилган.\n2019 йилда Остона Пекиннинг Қозоғистонда яшаш ҳуқуқига эга бўлган юзлаб этник қозоқларга Хитойдан чиқиб кетишга ва чегара ортидаги оилалари билан бирлашишга рухсат берганини айтгач, Хитой режими аксарият фуқароларнинг марказларни «тамомлагани» билан мақтана бошлади.\n«Ҳа, юз минглаб одам лагерлардан озод қилинган бўлиши мумкин, аммо ҳақиқатда озодликка чиққанлар жуда оз, бунинг устига, юз минглаб одам ҳақиқий қамоқхоналарга жойлаштирилган», деб айтган у AFPга.\nМай ойида Қозоғистон президенти Қосим-Жўмарт Тўқаев миграция қонунидаги «ўралман» (қайтган) атамасини «қандас» (қондош) атамасига ўзгартирувчи ҳужжатни имзолади. Бу Хитой таъқибига учраган этник қозоқларга тааллуқли чора сифатида баҳоланган.\nБундан буён қозоқ фуқаролигига эга бўлмаган этник қозоқлар Қозоғистонда доимий яшаш ҳуқуқи ва мамлакат фуқаролигини соддалаштирилган тартибда олиши мумкин.


Қизиқарли ва мантиқий саволлар тўплами. - Qiziqarli foydali malumotlar\nҚизиқарли ва мантиқий саволлар тўплами.\nСизни чуқур мулоҳаза қилишга ундайдиган саволларга таклиф этамиз!\nСизни ёшлигингиздаги енг яхши ҳотираларингиз? – бу савол инсонларни кулишга, ҳурсанд бўлишга, хотиларни еслашгаунда ундайди. Яъна байрамларни, оиласи ҳақида ёрқин вокеаларни, орзу, умид ва дўстликни эслашга ёрдам беради. Сиз саволни бериб ўша инсонни яхшироқ билиб олишингиз мумкин бўлади.\nАгар сизни ўзгартириш имкони туғилганда, сиз ҳаётингизда нималарни ўзгартирган бўлардингиз? Бу савол сизга инсонни холатини аниқлашга ёрдам беради. Уни камчиликларини аниқлаш мумкин ва инга умид, орзу қилиш кераклигини ўргатиш мумкин бўлади.\nСиз қандай танишгансиз? Бу савол жуфтликларга бериладиган енг ажойиб саволдир. Бу севишганларга ўтган кунларни ҳотирлашга ва муҳаббатини яна ҳам ортишига ёрдам беради.\nСиз енг кўп нима билан фаҳрланасиз? Бу берган саволингиз орқали у инсон уни ҳаётига қизақаётганингизни билади. Ҳамма ўзини тўлиқ ва лойиқ эканлигини ҳис қилишни ҳоҳлайди.\nСиз қандай мусиқаларни тинглашни яхши кўрасиз? Бу савол еса енг чуқур эзгу ниятларни эслашга ёрдам беради. Биз нимани ешитаётган бўлсак бу бизни қалбимиздир. Бу ички кечинмалар ва ички айта олмайдиган кечинмаларни билдиради.\nАгар сизга қаергадур бориш имкони берилса, сиз қаерга ва нима учун борган бўлардингиз? Бу савол ўтмишдаги сайёҳатлар балки инсонни яқиндан билиб олишга ёрдам беради.\nАгар сизга фақатгина 5 та нарсали бўлишига руҳсат берилганида сиз нималарни олган бўлардингиз? Бу савол ҳақиқатдан ҳам ўйлаб кўришни талаб қилади. Биз буюмларимизга ўрганиб қолганмиз ва бизга фақат айримларигина жуда муҳимдир.\nМактабдаги қайси ўқитувчингиз сизга ўзгаришингизга катта таъсир ўтказган ва нимага? Ўқитувчилар бизни ўқишга бўлган қизиқишимизни калити бўлиши мумкин. Шу билан бирга қобилиятларни топишга ёрдам беради.\nСизни ҳаётингизни енг оғир дамлари қачон бўлган? Бу савол чуқур мавзуларда гаплашишга ёрдам беради. Ҳаётий қийин кунлар сиқилишга олиб келади: ўлим, ажрашиш, иш йўқотиш ва х.к. айнан шу вақтларда биз кимдандур ёрдам кутамиз.\nНимага сиз бу соҳани танлагансиз? Бу савол бу инсон ҳақида кўп нарсаларни билиб олишга ёрдам беради. Қизиқишларини, орзуларини, мақсадларини, таълим олганини ва келажакда қилмоқчи бўлган нарсаларни билиб олишга ёрдам беради.\nСиз бўш вақтингизни қандай ўтказасиз? Бу саволни ешитиш ёқимлидир. Биз суҳбатдошимизни ишларини, ҳоббисини билиб олишимиз мумкин.\nАгар сиз латорея ютуб олсангиз нима қилган бўлардингиз? Бу хушкайфият улашувчи саволдир. Пулларга, ҳаётга бўлган қизиқиш очилиши.\nСиз ким билан фаҳрланасиз? Бу саволда инсонни кимга ўхшашини ҳоҳлашини билиб олишимиз мумкин. Бу саволга жавобни билсангиз, инсонни ҳақиқий характери ҳақида билиб олишингиз мумкин.\nЭнг ёқтириб ўқийдиган 3 та китобингиз. Нима учун уларни ёқтирасиз? Бу савол мулоқотни кенг ва қизиқарли ўтишига ёрдам беради. Суҳбатдош билан тил топишишга ёрдам беради.\nСиз енг кўп нимадан қўрқасиз? Жуда кўп қирраларни очишга ёрдам беради.\n“Севги” деганда сиз нимани тушунасиз? Ҳар бир инсоони севги бўйича ўз дунёқараши мавжуд. Агар сиз бу саволни иккинчи ярмингизга берсангиз жуда ёқимли саволдир.\nСизни энг кучли тарафингиз? Бу саволга кўпчилик бемалоллик билан жавоб беришга ёрдам беради.\nСиз ўзингизни қийин вазиятда қолган кунингизни еслай оласизми? Бу саволни жиддий қа`бул қилманг балки мазза қилиб дилдан кулиб оламиз. Кўпчилик қизиқарли ва кулгиули ҳолатларни айтиб беришни яҳши кўришади. Гоҳида инсонлар оғир қайғули ёки қалбни йиғлатадиган воқеаларни айтиб бериши ҳам мумкин. Гоҳида еса қилган ишидан айбдорлик ҳиссини, уятга қолганини эслаб айтиб бериши ҳам мумкин.\nСиз ўзингизни ҳозир қайси ёшдаман деб хис қилаяпсиз? Бу саволни 50 ёшдан ошганларга беринг ва сиз бир қанча қизиқарли жавобларни олишингиз мумкин. Вақт ўтиши билан кўпчилик ўзини хронологик ёшини ҳис қилишмайди. Уларни ҳис ҳаяжони уларни ёши билан тўғри келмайди.\nАгар сиз бир воқеани гувоҳи бўлиш имкони бўлганида сиз нимани танлардингиз? Ўтиб кетган вақт, ҳозирги вақт ёки келажакни? Бу чалғитувчи ва ажойиб савол. Суҳбатдошингизни олидинга қўйган мақсадларини билиб олишингиз мумкин. Яна шахсий қизиқишларингизга ҳам жавоб олишингиз мумкин.\nСиз қандай билимни егаллашни ҳоҳлар едингиз ва нима учун? Кўпчиликни эгалламоқчи бўлган билими бўлиши ҳоҳлайди, чунки инсон ҳар доим изланишда бўлади. Бу савол инсонни ниятларини ва эришолмаганларни уйлаб кўришга ундайди.\nИдеал кун деб сиз нимани тушунасиз? Кўпчилик инсон ҳар доим қиладиган орзуси бўлади. Бу савол ниятларни ва ҳали ушалмаганини уйлаб эслашга туртки бўлади.\nСизни дўстларингиз сиз ҳақингизда нима дейди? Бу инсонга ўзига бошқа кўз билан қараб баҳо бериш имкониятини беради. Шу билан бирга суҳбат учун жуда яхши ва қизиқарли мавзу бўлади.\nБу саволларни бериб, шу билан бирга ўзингиз ҳақингизда ҳам кўп нарсаларни билиб оласиз. Сиз суҳбатдошларингизга уларни ҳаёти билан қизиқаётганингизни бераётган саволларнгиз билан кўрсатасиз. Сиз чуқур алоқаларни шу билан ўрнатмоқдасиз ва сиз билан суҳбатдошингиз ўз кечинмалари билан бўлишади.\nНазад Предыдущая запись: Қизиқарли саволлар жавоблар?\nДалее Следующая запись: Қизиқарли ва фойдали. Болани қайси чет-тилига ўргатиш лозим?


4 йил аввал 2386 siyrat.uz\nҲамдларнинг чексизи оламлар Роббиси Аллоҳ субҳанаҳу ва таологадир. Унинг ҳабиби ва сўнгги Расули Муҳаммад Мустафога дуруди саловатларнинг сараси, маҳмуд мақомию васийла бўлсин. Ул Зотга эргашганларга Аллоҳ таолонинг ҳидояти ва раҳмати бўлсин! Аллоҳ таоло бу борлиқни яратар экан, уни Ўзига маълум қудрат ила бир нуқтага талпинадиган ва шу нуқтанинг атрофида харакатланадиган қилиб яратди. Биргина сайёрага бир ёки бир қанча йўлдошлари билан зийнат берган Аллоҳ таоло, ана шу сайёрани йўлдошлар учун талпинувчи ва харакат қилувчи нуқтага айлантирди. Ўз навбатида сайёралар бирлашиб, қуёшиниг атрофида айланади ва натижада қуёш бу сайёраларнинг марказий нуқтасига айланади. Бир неча миллион қуёшни жамлаган галлактикалар эса шу қуёш тизимлари учун талпинувчи ва харакатланувчи нуқтага айлана борди. Боиб-бориб, миллионлаб галлактикалар Аллоҳ таоло тузиб қўйган нуқтага талпиниб, харакатланиб турадиган бўлди. Лекин ана шу минглаб жамловчи нуқталар бирлашиб, оламларга раҳмат бўлиб юборилган Муҳаммад Мустафо соллоллоҳу алайҳи васалламнинг доираларига талпинади. Ўз навбатида Муҳаммад Расулуллоҳ соллолоҳу алайҳи васаллам ҳам бутун оламларни талпинтирадиган ва харакатлантирадиган энг муҳим нуқтасига айланадилар! Аллоҳ таоло Қуръони Азимда марҳамат қилади: «(Эй Муҳаммад) Биз сени фақат оламларга раҳмат қилиб юбордик». Аллоҳ таолонинг сўнги Расули ва Ҳабиби Муҳаммад соллоллоҳу алайҳи васалламнинг оламларга раҳмат этиб юборилишларининг кичик бир исботи сифатида қалам юргизмоқчи бўлган хар қандай кишининг бу иш камолати олдида ожиз қолиши ёки жуз-жуз китоблар ёзишига тўғри келиши – бор гап. Буни сийрат уламолари ҳам, ҳадис уламолари ҳам Қуръон ва ақийда уламолари ҳам бошларидан ўткизганлар. Энди бу борада биз толиби илмларнинг ва оддий мусулмонларнинг фикр юритишлари ҳақида гапирмаса ҳам бўлади. Аммо Расулуллоҳ соллолоҳу алайҳи васалламнинг оламларга раҳмат эканликларини тушуниш ва англаб етиш ҳамда бу борада тафаккур қилиб, илм изланиш хар бир уммати Муҳаммадиянинг энг аввалги вазифаларидан бири ҳамдир. Шу сабаб, камина ҳам суюклигимиз Муҳаммад соллоллоҳу алайҳи васалламнинг оламларга раҳмат эканликларини ҳис этиш ва тафаккур қилиб, лаззатини туйиш мақсадида ҳажми кичик, аммо жуда катта масъулиятлик ишга қўл урдим. Бунда мен Расулуллоҳ алайҳиссаломнинг айни ўзлари ҳақларида (масалан: «Мен Анбиёларниг сўнгисиман», каби) гапирган гаплари яъни ҳадисларидан фойдаланишни ўйлаб қолдим. Изланиб, бу каби ҳадислар юздан ортиқлигини к,ўрдим. Уларнинг ичидан ярмидан камроғини танлаб олдим ва шулар мен ва менинг каби Расулуллоҳ соллолоҳу алайҳи васалламнинг раҳматлари шаббодасидан баҳраманд бўлмоқчи бўлган оддий мусулмонларга манфаатли бўлади, деб ўйладим, иншааллоҳ! Ишни устозларимизнинг баъзиларига ҳавола қилганимда, улар ҳадислар шарҳи камлигини, ибрат ва умумбашарий аҳамият қисмлари жуда оддийлигини айтишди. Хусусан ,Мубашшир Аҳмад домла биргина ҳадиснинг ўзини шарҳлаш йўлини тушунтира туриб, унинг энг дақиқ жойларигача тўҳталишни маслаҳат бердилар. Мен мулоҳаза қилиб қарасам, домланинг тушунтириш давомидаги шарҳчаларининг ўзи ўттиз бетдан ортиқ қораламага айланди. Бундай усулда мен тўплаган мақсадли ҳадислар уч жузли китобга айланиб кетиши мумкин экан. Албатта, қўлимдаги мақолалар Мубашшир Аҳмад ва у киши каби олим ва устозлар тамонидан ёзилганда жуз-жуз китоб бўлиши тайин эди. Аммо мен бу каби илмга эга эмаслигимни ва мақсад ҳам қисқа усулда тезроқ тушунча олишга қаратилганини айтиб устоздан дуо олдим. Бу битикларни ўқиётган киши оз бўлса-да тафаккур юритса, Расулуллоҳ соллаллоҳу алайҳи васалламнинг ўзларига тегишли бўлган иш ва амаллардан хабар топиш билан бир қаторда ундан ўрнак ҳам олади. Ўрнак олиш билан биргаликда сўнгги Пайғамбар алайҳиссаломнинг бу ишлари умумбашарий аҳамият касб этишини, бусиз дунё харгиз разолат ва қайғу ботқоғидан чиқа олмаслигини тушуниб етади. Зеро Аллоҳ таоло: «Батаҳқиқ, сизлар учун – Аллоҳдан ва охират кунидан умидвор бўлганлар учун ва Аллоҳни кўп зикр қилганлар учун Расулуллоҳда гўзал ўрнак бор», деган. Ушбу ҳадисларни ўқиб ўрганишда хар бир кишига Аллоҳ таолодан фаҳм-фаросат ва ҳидоят беришини ҳамда Расулуллоҳ соллаллоҳу алайҳи васалламга нисбатан қалбимизда кучли муҳаббат уйғотишини илтижолар қилиб сўрайман. Охирги дуомиз оламлар Роббиси Аллоҳ таолага ҳамдлар бўлсин!\nЖубайр ибн Мутъим розияллоҳу анҳудан ривоят қилинади: «Набий соллаллоҳу алайҳи ва саллам: «Мен Муҳаммадман. Мен Аҳмадман. Мен Моҳийман, Аллоҳ мен ила куфрни маҳв этур. Мен Ҳоширман, Аллоҳ менинг икки қадамим олдига одамларни ҳашр этур. Мен Оқибман», дедилар». Икки шайх ва Термизий ривоят қилган.\nУшбу ҳадиси шарифда Пайғамбаримиз алайҳиссалом ўзларининг асосий исмларига қўшиб яна тўртта сифатларидан келиб чиқадиган исмларни ҳам тилга олмоқдалар: 1. Муҳаммад. Бу муборак исмнинг луғавий маъноси ҳамд-мақтов айтилгандир. Араб тилининг хусусиятларидан келиб чиқиб тилшунос уламолар, айни шу сийғадан, Муҳаммад сийғасидан мақтови тинмай янгиланиб турувчи деган маъно чиқади, дейдилар... 2. Аҳмад. Бу муборак исмнинг маъноси кўп ҳамд айтувчидир. Пайғамбаримиз соллаллоҳу алайҳи васалламнинг Аллоҳ таолога кўп ҳамд айтишларига ишорат... 3. Моҳий. Бу исмнинг маъносини Пайғамбаримиз алайҳиссаломнинг ўзлари «Мен Моҳийман, Аллоҳ мен ила куфрни маҳв этур», деб баён қилиб бермоқдалар. Яъни Аллоҳ таоло Муҳаммад соллаллоҳу алайҳи васаллам ила куфрни ўчириб ташлайди. 4. «Мен Ҳоширман, Аллоҳ менинг икки қадамим олдига одамларни ҳашр этур». Яъни Аллоҳ таоло қиёмат куни Пайғамбаримиз соллаллоҳу алайҳи васалламнинг қадамлари олдида ҳашр майдонида халойиқни тўплайди. 5. Оқиб. Бу муборак исмнинг маъноси ортдан келувчи деганидир. Чунки Муҳаммад Мустафо соллаллоҳу алайҳи васаллам ҳамма пайғамбарларнинг ортидан охирги Пайғамбар бўлиб келганлар, у кишидан кейин хеч пайғамбар келмайди.\nРасулуллоҳ соллаллоҳу алайҳи васалламнинг исмларидан ҳам ибрат олишимиз мумкинми?! Албатта, мумкин. Тарихчилардан бири у Зот алайҳиссаломнинг оналари қорнидаги вақтдан ҳам инсонлар ибрат олишлари мумкин деган экан. Пайғамбаримиз соллоллоҳу алайҳи васалламнинг исмий сифатлари ичида Аҳмад исми биз мусулмон умматига катта ибратдир. Шарҳда айтилганидек бу исмнинг маъноси кўп ҳамд айтмоқдир. Чуқурроқ киришадиган бўлсак, Аҳмад исмидаги «ҳамд» сўзига орттирилган А ҳарфи -роқ вазифасини ўтайди. Масалан, ҳамд айтувчироқ. Шу билан бирга, у хар қандай ҳамд айтувчининг олдида роқ бўлиб, яъни ортиқ бўлиб тураверади. Мисол учун бирон киши мен энг кўп ҳамд айтувчиман деса, Муҳаммад соллаллоҳу алайҳи васаллам «Аҳмад» сифатлари ила ундан ҳамд айтувчироқ бўлиб қолаверадилар. Биз бу сифатга қандай эргашамиз?! Хар бир ишда Ҳабибимиз соллаллоҳу алайҳи васалламга эргашишга уринган уммат учун Аллоҳ таолога ҳамд айтишда ҳам афзалроқ бўлиш талаб этилади. Хар ерда ва хар жабҳада ҳамдни кўпайтириш ва уни чиройли суратда амалга ошириш (яъни намозда қоим турган ҳолда) Расулуллоҳ соллаллоҳу алайҳи васалламдан олинадиган энг гўзал ибратлардан биридир. Аллоҳ таоло ҳам Ўз ҳабиби ва умматларини Ўзининг муборак каломида Ўзига ҳамд айтишга чорлайди. Қуръони Каримнинг очувчиси «Фотиҳа» сураси ҳам Оламлар роббиси Аллоҳга ҳамд ила бошланади. Ким Расулуллоҳ соллаллоҳу алайҳи васалламнинг суннатларини маҳкам тутмоқчи бўлса, Аллоҳга ҳамдни кўпайтирсин!\nПайғамбаримиз соллаллоҳу алайҳи васалламнинг ўзлари бутун дунёга раҳмат бўлишлари билан бир қаторда, ул Зот алайҳиссаломнинг исмлари ҳам умумбашарий аҳамият касб этиши ғайриоддий нарса эмасдир. Ҳадисга эътибор берадиган бўлсак, унда Расулуллоҳ соллаллоҳу алайҳи васаллам ўзларининг сифатларини бирма-бир санаб ўтмоқдалар. Аммо «Муҳаммад» исмини, яъни ўзларининг асосий исмларини сифатлардан олдин айтмоқдалар. Бир қараганда «Мен Муҳаммадман» деб таъкидлашнинг хожати йўқдек. Негаки атрофларидаги саҳобаларининг ҳаммалари бу муборак исмнинг эгаси кимлигини яхши билишар эди. Лекин бошқа тарафлама эса бу таъкид фақат мусулмонлар учунгина эмас, балки бутун башарият учунлигини кўриш мумкин. Пайғамбаримиз соллоллоҳу алайҳи васаллам ўз исмларини таъкидлашлари илгариги илоҳий китобларда зикри келган ва башарият интиқлик билан кутаётган охирзамон Пайғамбарининг келганлиги ва у айни ўзлари эканликларини билдириб қўйиш учун ҳам бўлган десак, муболаға бўлмайди, иншааллоҳ! Ривоятларда келишича, Пайғамбаримиз алайҳиссаломни туғилиш арафаларида араблардан бир нечалари бир подшохнинг хузурида бўлишган. Подшоҳ уларга ҳижоз тамондан яқин кунларда бир Пайғамбар чиқишини ва унинг исми Муҳаммад бўлиши хабарини берган. Меҳмонларининг ичида уч кишининг аёли ҳомиладор бўлган. Улар агар ўғил кўрсам, исмини Муҳаммад қўяман, деб ният қилишган. Устоз Абдул Азим домланинг таҳқиқларига кўра, Пайғамбаримиз соллаллоҳу алайҳи васаллам туғилганларида Муҳаммад исмли кишилар ўн беш нафарни ташкил этган экан. Қадимги илоҳий китобларда бу исм бўлиши керак эди. Негаки Аллоҳ таоло Ўз Расулини сифатлари билан бир қаторда исмини ҳам айтиб ўтиши ҳам эҳтимол эмас эди. Аммо Яҳуд ва Насронийлар илоҳий китобларини бузиб ташлашлари оқибатида кўплаб ҳақиқатлар парда ортига олинди. Лекин барибир, улар Аллоҳнинг йўлини тўса олишмади. Яҳудийларнинг муқаддас деб атаган китобларида шундай жумла бор: «Ҳикко мам таккин Вехулло Маҳаммадин Зеро риве ререй ий Накиро Рушалал» Маъноси қуйдагича: «Унинг тили шакар, ўзи эса Муҳаммаддир. Мана, менинг суйганим кимдир. Мана, менинг дўстим ким, эй шаҳар қизлари?! Бугунги кунда ҳам олимларнинг илмий ҳисоб-китобларига кўра, Муҳаммад исми дунёдаги энг кўп тарқалган исм ҳасобланар экан. Пайғамбаримиз соллоллоҳу алайҳи васаллманинг бу муборак исмлари илоҳий мўъжиза ва башорат бўлиши билан бир қаторда, ҳисоб жиҳатидан ҳам умумбашарий аҳамиятда эканлигига эътибор беринг.! Расулуллоҳ соллаллоҳу алайҳи васалламнинг буюк сифатларидан бири бўлмиш Аҳмад исми ҳам, қадимги муқаддас китобларда келган. Аллоҳ таоло Қуръони Каримда марҳамат қилади: «Ийсо бинни Марям: «Эй Бани Исроил, албатта, мен Аллоҳнинг сизларга (юборган) Пайғамбаридирман. (Мен) ўзимдан олдинги Тавротни тасдиқлагувчи ва ўзимдан кейин келадиган Аҳмад исмли бир Пайғамбар ҳақида хушхабар бергувчи бўлган ҳолда (юборилдим)». (Соф сураси 6-оят). Бу оятда Ийсо алайҳиссалом томонларидан Исроил қавмига қарата бутун башариятга раҳмат бўлиб келувчи Пайғамбарининг исми айтилмоқда. Ҳўш, бунга Насроний дунёси нима дейди? Албатта, уларнинг кўплари буни тан олишмайди. Уларнинг Евангелияларида келган кўплаб башоратлар гўёки ҳали амалга ошмаган. Яҳудийлар ўша «Марҳаматли зот» ларини кутишаётгандек Насронийлар ҳам «Юпатувчи» яъни “Параклетос” ларини ҳали кутишмоқда. Аммо чин ихлосли ва Аллоҳдан қўрқувчи мусулмон бўлмаган Яҳуд ва Насроний дийни тоифаларнинг баъзи кишилари буни тан олишади. Кўплари айни шу оятлар сабаб мусулмон ҳам бўлганлар. Юҳанно Евангилеясида айтилади: «Мен Отамга мурожаат қиламан ва У тоабад сизлар билан қоладиган бошқа Юпатувчини юборади» . Яна «Ўша Юпатувчи, яъни менинг номимдан Отам юборадиган Муқаддас Руҳнинг ўзи сизларга ҳаммасини ўргатади, менинг сизларга айтган ҳамма сўзларимни у ёдингизга туширади» . Расулуллоҳ соллаллоҳу алайҳи васалламнинг бошқа «Моҳий», «Хошир», «Оқиб» сифатлари ҳам қадимги самовий илоҳий китобларда башорат ўлароқ келган. Буни Жемс Берг, Бернард Шоу каби ғайридинлар ва Аҳмад Дидод каби мусулмон тадқиқодчилари таъкидлаб ўтишган. Яҳудий ва Насроний дунёси ҳақиқатларни қанчалар пардалар ичига олишмасин, барибир, Пайғамбаримиз соллаллоҳу алайҳи васалламнинг муборак исмлари ва сифатлари башарият учун ибрат ва башорат бўлиб қалаверади.!


Жиноят кодексига «Келажакка хиёнат» бобини қўшиш керак — Алишер Қодиров — Sof.uz\n13.08 11:57 319 Ўзбекистон\nаълим-тарбия келажак шаклланадиган соҳа, дея ёзмоқда депутат Алишер Қодиров.\n«Бу ерда келажакни шакллантирадиган фидойилар ишлайди ва улар қаҳрамонлардир.\nШу билан бирга соҳада келажакка хиёнатчилар ҳам аралашиб юрибди. Болани соғлом, тарбияли ва билимли бўлишини ташкил қилишдек масъулият юкланган инсон болаларни озуқасини ўғирласа, сифатлисини «виждонсизларча» ўзи еб, болаларга қолдиқларини ёки эскироқларини едириб юборса. Билим ўрнига болалар тафаккурига «хатолар пакети» ёки «бўшлиқ»ни жойласа. Пулини олиб, қулаб тушадиган кўприкни лойиҳалайдиган муҳандисга «аъло»ни босиб берса... бу тоифа инсон бу қадар масъулиятли жойда нима қилиб юрибди, деган савол туғилишидек табиий нима бор?\nМен Жиноят кодексига «Келажакка хиёнат” бобини киритишни ва ушбу бобда болалар боғчаси, мактаб ва олийгоҳларда вазифасига хиёнат қилаётганлар, болаларимизни ҳаққи ва вақтини ўғирлаётганларга нисбатан чоралар белгиланишини таклиф қиламан.\nТакрор айтаман, бу соҳада қаҳрамонлар ишлаши керак. Ва уларнинг маошлари ҳам, меҳнат шароитлари ҳам энг юқори даражада бўлиши шарт». дейди депутат.